

**REPUBLIKA HRVATSKA**

**PRIMORSKO-GORANSKA ŽUPANIJA**



**OPĆINA MATULJI**

**Općinsko vijeće**

***Z A P I S N I K***

***sa izvanredne 39. sjednice Općinskog vijeća Općine Matulji održane***

***26.02.2025. godine u vijećnici Općine Matulji***

Sjednicu je u **17,00** sati otvorila **PREDSJEDNICA** Općinskog vijeća Općine Matulji, Iva Letina. Pozdravila je sve prisutne vijećnike i goste – mještane uz tunelsku cestu (A8) te je rekla kako na žalost ne može pozdraviti predstavnike investitora i nema nikoga iz Urbanizma, oni su se ispričali te će u tom pogledu ova sjednica biti zakinuta za 3. i 4. stranu. Zaželjela je svima dobrodošlicu te objasnila da je sjednica sazvana sa ciljem rasprave o problemu koji je nastao u vezi sa izgradnjom punog profila autoceste A8 na području Općine Matulji, odnosno sporna cesta Put Puhari – Put Mileve Sušanj.

**PREDSJEDNICA** Općinskog vijeća proziva vijećnike te utvrđuje da su:

**Sjednici nazočni sljedeći vijećnici:** Ivana Bratović, Sandro Pecman, Iva Letina, Ivan Lipovac, Nevio Klarić, Vladan Mekterović, Doris Stanić, Rajko Stanić i Eni Šebalj. Vijećnik Slobodan Juračić je najavio da će doći na sjednicu kasnije.

**Neopravdano odsutni vijećnici**: Bojan Šustar, Arsen Sušanj

**Opravdano odsutni vijećnici:** Irena Lovrić, Gordana Galešić i Miljenko Hegeduš.

**PREDSJEDNICA** Općinskog vijeća - konstatira da je sjednici Općinskog vijeća **prisutno 9 vijećnika (od ukupno 15 vijećnika**),ali kako se na današnjoj sjednici neće donositi odluke, kvorum nije potreban.

**Sjednici Vijeća nazočni su:**

1. Predstavnica stanara uz cestu A8 (tunelska cesta), Radica Maričić
2. Stanari uz cestu A8 (tunelska cesta): Romano Komadina, Snježana Komadina, Krešimir Kramarić, Gđa. Stamenković i ostali
3. Općinski načelnik Općine Matulji, Vedran Kinkela
4. Zamjenik općinskog načelnika Općine Matulji, Eduard Baćić
5. Voditeljica Odsjeka za samoupravu i upravu, Smiljana Veselinović
6. Novinar Novog lista, Marinko Glavan
7. Ugovoreni snimatelj Obrta RIF-MARKETING, Nikola Cvjetović
8. Viša savjetnica za poslove izvršnog i predstavničkog tijela, Diana Grbac Lazar

Za ovjerovitelje zapisnika **JEDNOGLASNO** su izabrani: **Arsen Sušanj i Eni Šebalj.**

**PREDSJEDNICA** Općinskog vijeća - Podsjetila je da je u prosincu 2020. godine potpisan Sporazum između Općine Matulji i investitora Bina Istre, a Dodatak Sporazumu u veljači 2022.godine čime je Općina Matulji preuzela odgovornost i obavezu ishođenja potrebnih dozvola za izgradnju dionice Put Puhari – Put Mileve Sušanj. Upoznati su kroz e-mail koji je dobila i proslijedila vijećnicima da do danas ta obaveza nije ispunjena i to je dovelo do ozbiljnih prepreka u realizaciji strateškog projekta. Rekla je da prvobitno rješenje koje se nudilo, sada u ovom trenu ne zna koliko je moguće izvjesno, a na alternativu, koliko su upoznati, mještani ne pristaju. Ova sjednica je sazvana danas da čuju činjenično stanje, da čuju zašto je došlo do toga i da probaju naći neko rješenje.

Napomenula je da ovo nije sjednica na kojoj će skupljati političke bodove, nije sjednica na kojoj će politizirati i nije sjednica na kojoj će započeti svoje kampanje. Smatra da bi svima trebao biti krajnji cilj da se problem riješi i da sve strane i Sporazuma i mještani budu zadovoljni. Sve je pozvala da konstruktivno rasprave, da daju konkretne prijedloge, da se drže činjenica i da ne odlutaju od tematike koja je ovdje zadana.

**PREDSJEDNICA** Općinskog vijeća - iznosi da se, sukladno članku 63. Poslovnika Općinskog vijeća Općine Matulji, predloženi Dnevni red smatra utvrđenim budući da na isti nije bilo podnesenih prigovora u pisanom obliku. Slijedom toga daje na glasanje sljedeći dnevni red:

***Dnevni red***

* + - 1. **Radovi na izgradnji punog profila autoceste A8 (tunelska cesta)**

**PREDSJEDNICA Općinskog vijeća konstatira da je Općinsko Vijeće sa 9 glasova ZA (JEDNOGLASNO) prihvatilo Dnevni red.**

***AD-1.* *Radovi na izgradnji punog profila autoceste A8 (tunelska cesta)***

**PREDSJEDNICA** Općinskog vijeća zamolila je načelnika da u ime Općine izvijesti o tijeku događaja i da znaju što se s te strane događalo vezano za spornu situaciju.

**OPĆINSKI NAČELNIK** – pozdravio je prisutne i rekao da bez ostalih strana, Bina Istre i predstavnika Urbanizma ne zna koliko se može diskutirati o ovoj temi argumentirano. Probat će iznijeti podatke, odnosno činjenice, ali neće govoriti u ime Bine Istre ili Urbanizma, te misli da bi trebali razgovarati argumentirano, a ne na osobnoj ili politikantskoj razini.

**PREDSJEDNICA** Općinskog vijeća konstatira da je stigao vijećnik Slobodan Juračić te je sada prisutno 10 vijećnika.

**OPĆINSKI NAČELNIK** – Nadovezao se na uvod predsjednice Vijeća Ive Letine, te objasnio što se tiče potpisanog sporazuma, postoje prava i obaveze 2 sporazumne strane, a ne samo obaveze Općine Matulji. Dvije strane su sklopile Sporazum kojim su preuzele prava i obaveze. Iznio je nekoliko činjenica, odnosno datuma: - idejni projekt je predan u 04.mjesecu 2023., izradio ga je Geoprojekt, a naručitelj je Bina Istra; e-konferencija je pokrenuta nakon toga; u 07. mjesecu je predan zahtjev za lokacijsku dozvolu; nakon toga je išao poziv za uvid u spis, u 01. mjesecu su bile pozvane 44 stranke, od 44 stranke zaprimljeno je očitovanje od 7 stranaka, pod očitovanje misli na primjedbe na tu lokacijsku dozvolu je dalo 7 vlasnika ili suvlasnika u obuhvatu te lokacijske dozvole, na to se je Općina Matulji očitovala i obrazložila svoje mišljenje vezano za ta očitovanja i nakon toga je Urbanizam izdao lokacijsku dozvolu 12.09.2024. godine, a pravomoćnost je dobivena 10.10.2024. Nakon toga se krenulo u evidentiranje nerazvrstane ceste, predao se elaborat evidentiranja na katastar krajem 12. ili početkom 01. mjeseca. Istaknuo je da je Općina Matulji radila cijelo ovo vrijeme uz pomoć vanjskih suradnika, vanjski suradnici to rade, a stručne službe koordiniraju. Cilj je iznaći prihvatljivo, odnosno najbolje rješenja za sve uključene stranke, koje bi zadovoljavalo sve ljude ili više-manje sve koji su u to uključeni. U odnosu na dosad izneseno rekao je da se ne bi spuštao na osobnu razinu, izrečene su poluistine i neistine, ali se ne bi spuštao na to već misli da bi trebali argumentirano razgovarati o stvarima koje su istaknute.

**PREDSJEDNICA** Općinskog vijeća – zahvalila je načelniku te je pozvala predstavnicu mještana da objasni njihov stav.

**RADICA MARIČIĆ**, odvjetnica iz ureda Zagorac iz Rijeke, predstavnica dijela stanara ulice Put Puhari. Ukratko je iznijela problematiku s kojom se stanari trenutno suočavaju. Plan je, u onom predjelu kod restorana Dina da, kad se bude izgradio koridor, dosadašnji put koji je prohodan i kojim se mogu kretati stanari bude dio buduće ceste punog profila, ali za uzvrat je plan bio i uvjet da se stanarima izgradi alternativni put, a to je put Put Puhari- Put Mileve Sušanj. Izgradnja tog puta je bio posebni uvjet za izdavanja lokacijske dozvole za izgradnju cijelog tog puta A8. Problematika je, koliko su stanari načuli, da se put Put Puhari – Put Mileve Sušanj trenutno ne bi gradio što znači da bi stanari ostali bez puta kao takvoga. Napomenula je da se javlja dvojaka situacija i problematika: 1. problematika pitanja legalnosti lokacijske dozvole za koridor A8 ako nisu ispunjeni svi posebni uvjeti temeljem kojih je ona dana, 2. problematika što te kuće gube na legalnosti jer neće imati pristupni put, što znači da sve nekretnine koje su tamo vrijednost im pada, što stanarima uzrokuje štetu, također znači da nova gradnja ili rekonstrukcija objekata neće biti moguća, također je šteta u vidu izmakle dobiti koju će stanari imati koji se bave iznajmljivanjem ili nekakvom poslovnom djelatnošću. Rekla je da je na tom području stomatološka ordinacija koja ima 1154 pacijenta, koji neće moći doći u tu ordinaciju i pitanje je kako će ta ordinacija funkcionirati. Rekla je da je to samo jedan mali primjer koji je na terenu. Ono što se sada nudi, odnosno što bi bio drugi alternativni put je u biti servisni put koji isključivo može biti korišten samo za potrebe autoceste A8. To nije put u smislu ceste kojim se može prometovati vozilima. Promet vozilima ne može tu biti i svaki sudionik bi učinio prekršaj. Ugrozio bi se promet i dionici prometa jer servisni put prema Zakonu o cestama nije cesta kao takva po kojoj se može voziti. To što se nazvalo nešto put, to ne znači da ima svoju funkciju. Stanari su i dalje stava da je izgradnja puta Put Puhari – Put Mileve Sušanj ključna kako bi se mogao nastaviti postupak izgradnje profila A8. Rekla je da ukoliko ne bi tu bilo sluha, a nada se da će ipak naći rješenje zajedno s Općinom, stvorilo bi se prostora da bi ipak morali svi stanari tražiti svoje obeštećenje koje bi nastalo ukoliko se taj put ne bi izgradio i postavlja se pitanje legalnosti lokacijske dozvole profila A8 i ostavlja put pokretanja postupka da se ide poništavati ta dozvola, a onda se opet cijeli taj projekt produžuje. Smatra da to nije nikome u interesu, u interesu je svima da se izgradi, ali ne da se prelama preko leđa stanovnika tog područja. Nada se da će se doći do rješenja koji će biti u korist svih dionika, investitora, Općine, ali i prvenstveno stanovnika tog dijela.

**PREDSJEDNICA** Općinskog vijeća– pitala je na koji način vidi rješenje problema

**RADICA MARIČIĆ** – odgovorilaje da se izgradi taj put, jer alternativni put koji se spominje je servisna cesta i nije dovoljno, tuda se ne može prometovati vozilima. Uvjet za lokacijsku za A8 je bio da se gradi Put Puhari – Put Mileve Sušanj. Kada bi se to izgradilo i kada bi se izgradilo u razumnim rokovima, znaju da to nije postupak koji traje od danas do sutra, ali od momenta kada se zaključivao Sporazum 2020., a sada smo u 2025. ništa se nije pomaknulo. Vrijeme ide, pitanja postoje upiti, a nikakvo rješenje nije na vidiku, baš suprotno, stalno se odugovlači i priča biti će ovako, biti će onako, a to je neprihvatljivo. Stanari bi voljeli da se sklopi Sporazum s njima od strane Općine, da se obveže u kojim rokovima će se izgraditi ta ulica, da i oni imaju jamstva, ali onda bi Općina imala obveze prema stanarima. Razumljivo je da treba vremena, ali već sada su se ti rokovi prešli.

**PREDSJEDNICA** Općinskog vijeća– otvara raspravu po ovoj točki.

**SLOBODAN JURAČIĆ** – pitao je tko je preuzeo obavezu da riješi taj problem

**RADICA MARIČIĆ** – odgovorila je da je to između investitora i Općine Matulji

**SLOBODAN JURAČIĆ** –pitao je tko je nositelj i tražitelj lokacijske dozvole za A8. Koliko on zna Općina Matulji nikad nije bila stranka u postupku za ishođenje lokacijske ili građevinske dozvole za A8.

**RADICA MARIČIĆ** – rekla je da je Općina preuzela odgovornost da će se izgraditi taj put i da će riješiti imovinsko-pravna pitanja vezana za taj put.

**ENI ŠEBALJ** – želi da se pojasni jedna stvar, Sporazum o suradnji je potpisan 2020.g. između Bina Istre i Općine Matulji, a Dodatak 2022.g. čime se Općina Matulji obavezala za imovinsko pravne odnose ishodovati dozvole, a Bina Istra je preuzela gradnju i nadzor. Zanima ju, bili su rokovi da to bude izvršeno od strane Općine Matulji 6 mjeseci prije završetka punog profila, što je bilo u planu 5. mjesec 2024., zašto se nije išlo prije predati zahtjev za lokacijsku dozvolu.

**OPĆINSKI NAČELNIK** – odgovorio je da u Sporazumu stoji da je to bila obaveza Bina Istre te je objasnio je postupak dobivanja lokacijske dozvole.

**NEVIO KLARIĆ** – postavio je 2 pitanja, za načelnika da li je dobio od Bina Istra informaciju ako se može prolongirati rok, a za odvjetnicu koja zastupa stanare, od kuda bi se moglo tražiti obeštećenja za stanare koje je ranije spomenula.

**OPĆINSKI NAČELNIK** – odgovorio je da će to pitanje biti predmet razgovora, trenutno još nisu u toj fazi razgovora po tom pitanju.

**PREDSJEDNICA** Općinskog Vijeća – pitala je u kojoj su fazi i što mogu očekivati, kako stoje sa cestom Put Puhari – Put Mileve Sušanj, da li je moguće da se rokovi mogu ispoštovati, da se ta cesta može izgraditi ili se ta cesta odbacuje i traži se drugo rješenje.

**OPĆINSKI NAČELNIK** – odgovorio je da je to pitanje za Bina Istru i njihove podizvođače

**PREDSJEDNICA** Općinskog Vijeća – pitala je kako Općina Matulji stoji sa dozvolama i obavezama koje je potpisala u Sporazumu.

**OPĆINSKI NAČELNIK** – odgovorio je da su u fazi evidentiranja nerazvrstane ceste, i onda je obaveza Bina Istre izrada glavnog projekta i predaja na građevinsku dozvolu, a paralelno se mogu rješavati imovinsko-pravni odnosi.

**PREDSJEDNICA** Općinskog Vijeća – pitala je da li je moguće da se rokovi mogu ispoštovati.

**OPĆINSKI NAČELNIK** – odgovorio je da u ovom trenutku ne zna, jer je svaki predmet specifičan i rokovi su takvi kakvi jesu i da je više puta o tome govorio. Rekao je da mora razgovarati sa drugom stranom i vidjeti koji su rokovi i koliko se mogu pomaknuti.

**SANDRO PECMAN** – pitao je da li se započelo za glavnim projektom i rješavanjem imovinsko-pravnih pitanja.

**OPĆINSKI NAČELNIK** – odgovorio je da se imovinsko-pravne stvari rješavaju, a s obzirom da je izvođač angažiran od strane Bina Istra mora provjeriti s njima u kojoj su fazi izrade glavnog projekta.

**SNJEŽANA KOMADINA** – rekla je da su razgovarali sa direktorom Bina Istre, gospodinom Santaleza, i on im je rekao da obzirom da Općina Matulji nije ispunila svoje obaveze, oni odustaju od Sporazuma, što je predviđeno člankom 3. Sporazuma, njeno pitanje je da li Općina Matulji ima osigurana sredstva za izgradnju te ceste u Proračunu ili će rebalansom biti ta mogućnost predviđena.

**OPĆINSKI NAČELNIK** – odgovorio je da u ovom trenutku sredstva nisu osigurana u Proračunu Općine Matulji, a što će Bina Istra napraviti ili neće napraviti ili što misli napraviti biti će predmet razgovora u nekom budućem trenutku, od danas nadalje.

**SLOBODAN JURAČIĆ** – rekao je da prema njemu rokovi koji su trebali biti početkom 2024. od strane Bina Istre, ti rokovi su već prolongirani i ne vidi razloga da u normalnom dogovoru građana/ korisnika, Općine Matulji i glavnog aktera Bina Istre ne dogovore, tj. da do tada svi zajedno ne riješe problem. Trenutno, od sada do 2027.g. privremeno rješenje će svaki normalan prihvatiti, a kad bude gotova autocesta, da bude gotova i pristupna cesta o kojoj sada pričaju, te je poanta priče u tome. Bit je da se riješi problem građana Općina Matulji.

**PREDSJEDNICA** Općinskog Vijeća – pitala je da ako Bina Istra izgradi alternativni put, zašto bi izgradili i Put Puhari.

**SANDRO PECMAN** – pitao je zašto bi Općini Matulji rokovi bili fiksni, a Bina Istri ne.

**PREDSJEDNICA** Općinskog Vijeća – pitala je što mogu napraviti u tom smislu

**NEVIO KLARIĆ** – zamolio je da predstavnica stanara odgovori na njegovo pitanje

**RADICA MARIČIĆ** – odgovorila je da za bilo koju štetu koja bi stanarima nastala zato što ne bi bio izgrađen Put Puhari – Put Mileve Sušanj, smatrali bi odgovornim i Općinu Matulji i Bina Istru. Alternativni put koji bi bio izgrađen je servisni put, to nije cesta kojom će se moći prometovati. To je put namijenjen autocesti A8 za njihova interventna vozila za održavanje autoceste A8, to nije cesta kojom će moći prometovati vozila. To nije rješenje problema stanara, rješenje za stanare je Put Puhari – Put Mileve Sušanj.

**VLADAN MEKTEROVIĆ** – rekao je da je bit Općine i bit Vijeća da rješava probleme građana. Rekao je da razumije očekivanja stanara vezano za najavu i planove za izgradnju Ulice Mileve Sušanj. Smeta ga što nemaju 3. i 4. strane i smatra da trče pred rudo jer ne zna što i kakav stav ima Bina Istra. Ova sjednica je trebala sačekati, dati vremena Općini kao stranci u Sporazumu da se sastane sa Bina Istrom i da se stvari raščiste, da se točno vidi što oni kao druga strana u sporazumu namjeravaju, a ne da vijećnici indirektno preko odvjetnice saznaju što namjeravaju. Treba postići da građani u cijeloj priči prođu najbolje što mogu proći. Smatra da treba pustiti Općinu da odradi razgovore sa Bina Istrom i da se vidi što Bina Istra očekuje, što mogu i koliko mogu sačekati. Krenut će radovi na izgradnji privremenog puta i stanari neće biti zakinuti i jedno vrijeme će morati koristiti taj privremeni put.

**PREDSJEDNICA** Općinskog Vijeća – rekla je da stanarima nije sporno jedno vrijeme, nego projekt koji u ovom trenu staje, a sjednica je sazvana da bi vijećnici bili upoznati sa problemom, jer da nisu dobili e-mail ne bi znali ništa i došlo bi na vijeće da se Sporazum prekida i oni ne bi znali o čemu se radi. Rekla je da bi mogli sazvati još jednu tematsku sjednicu na kojoj će biti prisutni i predstavnici Bina Istre.

**SANDRO PECMAN** - pitao je od kada je nastao problem, kada je bio sastanak sa Bina Istrom i što je na tom sastanku dogovoreno i u kojem smjeru su tekli razgovori. Rekao je da treba naći rješenje koje će imati smisla i što se može konkretno napraviti da bude čim prije, da se ulovi korak, a ne da se čeka 2027.g. Smatra da se ne smije pristati na njihova financiranja alternativnih stvari koje neće zadovoljiti niti Općinu niti građane. Treba pokušati na bilo koji način isforsirati da ispoštuju obveze iz Sporazuma, isto tako i Općina Matulji.

**SNJEŽANA KOMADINA** – rekla je da joj nije jasno, kada se počinju izvoditi radovi, taj privremeni put koji se nudi kao trajno rješenje, temeljem idejnog rješenja koji su dobili od Bina Istre, u potpunosti je suprotan prostorno-planskoj dokumentaciji, šta to znači, počinju se izvoditi radovi i da će se morati mimoilaziti sa bagerima na putu za doma. Nedavno je bio odron i cesta je bila zatvorena cijeli dan, a u stomatološku ordinaciju dolazi 241 dijete, imaju i građani unuke.

**PREDSJEDNICA** Općinskog Vijeća – odgovorila je da misli da ni načelnik ne zna odgovor na to pitanje i da je to privremeno rješenje.

**SNJEŽANA KOMADINA** – rekla je da to privremeno rješenje predstavlja potencijalnu opasnost i za građane i za njihovu djecu.

**PREDSJEDNICA** Općinskog Vijeća– pitala je da li postoji treće rješenje

**SNJEŽANA KOMADINA** – eventualno bi se moglo tamponirati put koji se nalazi iza njihovih kuća, kao privremeno rješenje, koji je sigurniji od rješenja koje nudi Bina Istra.

**ENI ŠEBALJ** – htjela je reći da je temeljem Sporazuma Bina Istra preuzela gradnju što oslobađa Proračun Općine od troškova. Općina Matulji je probila te rokove i kako je moguće da se pitaju što Bina Istra misli. Smatra da bi svaki dan trebali biti kod Bina Istre i dogovarati korake da se iznađe rješenje, ili prolongiraju rokovi ili nešto drugo. Očito da je Bina Istra odustala od financiranja ako nudi alternativno rješenje. A druga stvar je kad govorimo o 2027.g. kao nekakvom rješenju, kad jednom bude sve završeno i Bina Istra ode, kako bi rekli pojeo vuk magare. Općina Matulji mora sada dok Bina Istra gradi i dok je sve skupa otvoreno pitanje, ispregovarati sa Bina Istrom da dođu do kvalitetnog rješenja i da ljudi imaju prilaz, jer 3 godine ne imati prilaz ili imati nekakvo alternativno rješenje da se provlače kod bagera nije rješenje, na to rješenje ne bi nitko pristao. Prvo pitanje je zašto se sada čudimo što Bina Istra misli i zašto nije tu, na ovoj sjednici bi već od načelnika trebali imati rješenje, odnosno znati što Bina Istra misli i što nam predlaže. Cilj je da se svaki dan razgovara sa Bina Istrom i da se zna svaki korak.

**SANDRO PECMAN** – rekao je da koliko je shvatio čeka se evidentiranje nerazvrstane ceste te bi trebalo ići dole i pitati kada će dati elaborat da bude cesta evidentirana, u tom trenutku bi već trebao biti projekt u fazi da se taj elaborat doda u projekt i da se čim brže preda na građevinsku dozvolu. Tokom svog tog vremena treba rješavati imovinsko-pravne odnose, ako netko neće, postoji Zakon, postoje alati da se može izvlastiti. Ne treba taksativno čekati korak po korak da bi se išlo naprijed. Ako netko vidi da se stvari mrdaju, možda će u Bina Istri biti više razuma. Rekao je da ne zna što su oni zaključili, možda nisu zaključili da će biti alternativa, ali kad im se dođe sa konkretnim stvarima možda će biti spremni i na pregovore.

**ENI ŠEBALJ** – misli da je najbitnije da Bina Istra i dalje bude ta koja će financirati sve to skupa da se ne ošteti Proračun Općine Matulji, i u tom smjeru treba pregovarati, da ti rokovi izgradnje ceste budu najkraći mogući.

**SLOBODAN JURAČIĆ** – rekao je da misli da je krivo protumačena priča rok Bina Istre 2027.g. i ono što je rekao u startu, rekao je da ne izvrću riječi. 2027.g. je Bina Istra rekla da će završiti svoj projekt. Općina mora i investirati do tada, a da li će to biti 6 mjeseci ili godina dana, on to ne zna jer nije stručnjak. I ova cesta isto do tada mora biti gotova, a ne što kaže kolegica i izvrće riječi da kad oni završe i odu, to nije bila njegova poanta.

**SNJEŽANA KOMADINA** – rekla je da joj nije jasno o kakvom se evidentiranju nerazvrstane ceste radi, zašto se sad evidentira nerazvrstana cesta i pitala je zar nije stao projekt u fazi parcelacijskog elaborata.

**OPĆINSKI NAČELNIK** – rekao je da tu ima jako puno nagađanja i mišljenja, a jako malo argumenata, misli da su proizvoljno doneseni zaključci. Objasnio je da dozvole Bina Istra izdaje Ministarstvo, a ne Urbanizam iz Opatije. Da li će Ministarstvo izdati izmjene dozvole u kojem god smjeru je pitanje Ministarstva. I te akte izdaje Ministarstvo i odgovara za njih. Što se tiče Prostornog plana Općine Matulji i svih UPU-a, tumače ga u Urbanizmu Opatija, niti stručne službe Općine Matulji niti vijećnici. Vijeće donosi Prostorni plan i UPU, a u Urbanizmu u Opatiji tumače da li je neki projekt u skladu s tim. Evidentiranje se krenulo upravo zbog otpora nekih ljudi da se pokuša na brži način riješiti čim više čestica koje su u obuhvatu, tamo ima 40tak čestica sa preko 40 stranaka i to je bila procjena da će ovo biti brži način da se određeni dio čestica odnosno suvlasnika riješi kroz evidentiranje nerazvrstane ceste.

**SNJEŽANA KOMADINA** – pitala je u kojoj je fazi parcelacija. Pitala je da li se gospodin Tomljanović i dalje protivi toj cesti.

**OPĆINSKI NAČELNIK** – rekao je da neće govoriti u ime gospodina Tomljanovića

**SNJEŽANA KOMADINA** – rekla je da joj je načelnik rekao da se on tome protivi

**OPĆINSKI NAČELNIK** – odgovorio je da ne samo da se protivi nego je bilo i svakakvih radnji na terenu, ali da o tome ne želi govoriti

**SNJEŽANA KOMADINA** – pitala je da li još postoji bojazan od takvih radnji

**OPĆINSKI NAČELNIK** – odgovorio je pitanjem da li može netko sutra doći u Općinu sa pištoljem i nešto napraviti.

**SNJEŽANA KOMADINA** – rekla je da se realno mogu za 5 godina naći u istoj situaciji jer se jedna fizička osoba protivi izgradnji ceste

**OPĆINSKI NAČELNIK** – odgovorio je da li se može netko na trasi Bina Istre zabiti sa kamionom. Rekao je da mogu nagađati i politizirati o bilo čemu. Rekao je da je bilo 7 prigovora u postupku izdavanja lokacijske dozvole i da ne zna što će u budućnosti kad dođe na glavni projekt odnosno na građevinsku dozvolu da li će ti ljudi dati ili neće dati ili fizički opstruirati. Rekao je da se samo može odraditi posao onako kako stručne službe i vanjski suradnici budu smatrali da je najkvalitetnije i samo na tome inzistirati da se to provede. I Općini je u interesu da se taj problem riješi. Uvijek je poanta da se izgradi u čim kraćem periodu, bilo koji projekt, ali to traje predugo. Rekao je da ne vidi koji bi bio smisao opstrukcije od strane Općine Matulji bilo čega što donosi napredak i rješenje problema stanovnika Općine Matulji.

**SNJEŽANA KOMADINA** – rekla je da joj je rečeno da će se odustati od izgradnje te ceste i da će ostati na spojnoj cesti, načelnik joj je to rekao u nazočnosti gospodina Ronalda Puharića koji nije sada ovdje, te ga je pitala da li je on to tako rekao.

**OPĆINSKI NAČELNIK** – rekao je da se neće spuštati na te stvari.

**PREDSJEDNICA Općinskog vijeća** – rekla je da bi se nadovezala da taj projekt i završi 2030.g. sada je važno da iskomuniciraju da se završi kako treba u korist građana Što se tiče referenta u Urbanizmu, smatra da postoje njegovi nadređeni, ako kasne treba se obratiti višoj instanci i tražiti svoja prava.

**OPĆINSKI NAČELNIK** – rekao je više puta što se tiče Urbanizma i Katastra i bilo kojeg tijela da ga se ne shvati pogrešno, rekao je da svi oni imaju jako veliku količinu predmeta, a jako ih je malo, sada je trenutno 3 ili 4 referenta na bolovanju i to ide dinamikom kojom ide. Rekao je da svaki referent radi svoj posao odgovorno, međutim Općina je na području koje ima jako puno projekata i jako puno dozvola, i jako puno se gradi, puno kompleksnih objekata i za to treba jako puno vremena.

**PREDSJEDNICA Općinskog vijeća** – rekla je da se radi o strateškom projektu te da su oni ti koji bi trebali forsirati stvari.

**KREŠIMIR KRAMARIĆ** – rekao je da živi na adresi Put puhari 20 te da je u predjelu izgradnje ceste ova Općina izgradila kanalizaciju, struju, vodu, plinovod i tamo postoji kolni prilaz u širini od 3 metra koji ne treba nikakvo izvlaštenje, to je općinsko te mogu potegnuti tih 350 metara ceste, u te 3 kuće konkretno o kojima govore žive ljudi koji imaju 85, 82 godine, 80 i 70 godina. To znači da će te 3 građevine ostati bez vatrogasaca, hitne pomoći, bilo čega. Bina Istra je bila kod njih u kući neki dan i gospodin je konkretno rekao da su oni spremni izgraditi tu cestu što znači da je to za Općinu podatak s kojim ne raspolažu. Oni bi trebali s tim podatkom izaći k njima i neka se to izgradi. Svi ostali elementi izvlaštenja mogu čekati. Ako se to ne desi, sa 01. travnjem se ruši kuća obitelji Ružić, grade se elementi koji će njima zabraniti kolni prilaz na objekte. Vrijeme je za 30 dana i do tada bi ih molili da obave razgovore sa predmetnom firmom, sa HAC-om. Rekao je da oni nisu ovdje akteri nego male stranke koje pokušavaju doći do onoga što je, međutim nije istina da je to nešto što ne postoji, taj put je ucrtan 40 godina. Ta ista Općina koju oni sada zastupaju ovdje je gradila i plinovod i kanalizaciju po tom istom putu što znači da projektna dokumentacija već postoji, ali ne zna u čijem džepu stoji, ali misli da postoji. Pitao je ako postoje instalacije u tome, zašto to nije sad predmet da se asfaltira i da građani funkcioniraju na siguran i života dostojan način.

**OPĆINSKI NAČELNIK** – rekao je da nije s time upoznat te da bi istaknuo jednu stvar. Nekoliko se puta ponovila riječ legalnost, da za sve treba biti dozvole, da treba biti sigurno da treba biti legalno napravljeno. Po prostornom planu Općine Matulji, tamo je planirana cesta 5 i pol metara širine plus nogostup. I ako govorimo o nečemu što je sigurno, legalno, ima sve dozvole i za što će projektanti potpisati da je to sigurno, legalno i da se po tome može prometovati je 5 i pol metara plus nogostup. Onda je pitanje odgovornosti, kao što je odgovornost Bina Istre i bilo koga, ako se nešto desi, odgovornost je investitora ili izvođača ako ne radi s onime što mu zakonski propisi dozvoljavaju.

**ROMANO KOMADINA** – nadovezao bi se na govor svog susjeda, rekao je da 40 godina traže da se ta cesta napravi te da su puno puta bili u ovoj kući, dobili su normalno građevinske dozvole, platili sve komunalije, njihove kuće nisu u koridoru ceste nego van koridora, njihove građevinske dozvole su ispravne i davno su trebali dobiti tu cestu. Zahvaljujući njemu koji je investirao 120.000 maraka u ono vrijeme, napravio je spoj sa parkirališta, napravio novo parkiralište i pristupni put za sebe i susjede. 30 godina se oni voze tim putem, izlaze na cestu koja je jako opasna, jedan je čovjek nastradao i jedva ostao živ. Lokacijska dozvola koju su imali je 14 mjeseci stajala u Urbanizmu, a rok je 30-60 dana te pita zašto se to nije požurilo. Došli su do toga da će morati napraviti taj put i Općina će morati investirati ako se ne dogovore s Binom Istrom, a da su na vrijeme to napravili Bina Istra bi to već sada napravila.

**Gđa. STAMENKOVIĆ** – rekla je da će smiriti tenzije, rekla je da upravo zato što nije od jučer, 40 godina čekaju put, ona je u kući od 1993.g., a ostali i od ranije. Nije ova postava Općine kriva što oni nemaju put, nikoga ne brani ali nema smisla nikoga napadati. Ono što bi voljela, jer danas neće ništa riješiti jer nema Bina Istra niti projektanata, urbanista, je da imaju od Općine garanciju, ljudsku, napismenu, da će tog puta biti, da će oni tu cestu od 5 i pol metara s nogostupom dobiti, da će oni tuda ići. Jako je naivno od njih misliti da će Općina to ostvariti do 01. travnja, a Bina Istra je rekla da će oni osigurati prilaz dok se to ne riješi. Gospodin Santaleza će za 2 dana doći u posjetu kod nje i njene sestre te će ona nešto znati u vezi tog puta. Pitala je gospođu kako misli da vozila ne mogu, ako mogu vozila gradilišta, mogu i vozila prolaziti po servisnom putu.

**RADICA MARIČIĆ** – odgovorila je da je to za potrebe Bina Istre, a ne da sjednete i vozite po tom putu, te da to nije cesta kao takva. Postavila je pitanje, ako imaju taj put koji je 3 metra širine, a načelnik kaže da nije legalan jer mora biti 5 i pol metara, zar ne bi bilo logično da se taj put napravi prohodnim privremeno dok se ne ishoduju dozvole da ima nogostup i širinu, nego da se stanari moraju mimoilaziti sa bagerima na gradilištu.

**OPĆINSKI NAČELNIK** – rekao je da je i on nekada radio kao odvjetnik te da bi trebala poznavati odvjetničku etiku i ne smije izvrtati i govoriti neistine. Jedno je cesta po UPU, a servisni put je nešto drugo. Njima dozvole za sve radove izdaje Ministarstvo, za ovo tu daje Urbanizam u Opatiji. On nije projektant, ali pretpostavlja da projektanti koji projektiraju znaju koje su mogućnosti tamo te ne zna da li može tamo napraviti cestu od 5, 7 ili 12 metara. Složio se sa gospođom Stamenković i rekao je da ostanu pri ovim argumentima i da ne podgrijavaju namjerno atmosferu.

**PREDSJEDNICA** Općinskog vijeća– pitala je tko trenutno pregovara sa Bina Istrom, Općina ili stanari ili odvjetnik.

**Gđa. STAMENKOVIĆ** – rekla je da očito stanari jer se Bina Istra javlja stanarima.

**PREDSJEDNICA** Općinskog vijeća– pitala je zašto ne pregovara Općina Matulji da se mještanima napravi.

**OPĆINSKI NAČELNIK** – Općina Matulji razgovara u okviru Općine Matulji. Rekao je da valjda Bina Istra razgovara sa kim hoće kad hoće. Općina razgovara u okviru općinskih razgovora, a građani u okviru njihovih.

**SLOBODAN JURAČIĆ** – rekao je da Bina Istra razgovara sa svima

**PREDSJEDNICA** Općinskog vijeća– rekla je da ako Općina zastupa svoje mještane, zašto svaki pojedini mještanin razgovara sa Bina Istrom, a ne razgovara Općina u ime svojih mještana

Vijećnik Ivan Lipovac je napustio sjednicu u 18,01 sati.

**SLOBODAN JURAČIĆ** – rekao je da je odvjetnica rekla jednu istinu, da Bina Istra razgovara sa građanima da bi riješili te probleme osobno, to nema veze sa Općinom Matulji, a Bina Istra za cestu razgovara sa Općinom Matulji. Bina Istra dolazi kod građana isključivo pojedinačno da bi razgovarali o njihovim problemima.

**PREDSJEDNICA** Općinskog vijeća– zaključila je da Općina pregovara sa Bina Istrom vezano za cestu, da se osigura Put puhari – Put Mileve Sušanj te je prema njoj dužnost Općine Matulji da osigura put koji će zadovoljiti sve strane.

**VLADAN MEKTEROVIĆ** – rekao je da se rasprava razvodnila, da se više ne snalazi te da se otvaraju neke druge teme koje nisu povezane sa tematikom. Ponovio je da bi volio čuti treću stranu i da su trebali ovdje biti. Postavlja se pitanje što se radi i zašto se ne komunicira, rekao je da je uvjeren da se komunicira i da se sa firmama treba dogovoriti termin, da se ne može doći tek tako na sastanak, na isti način kao što su pozvani iz Bina Istre pa se nisu mogli odazvati zbog obaveza isto tako je teško dogovoriti i termine za sastanke. Rekao je da bi trebalo pustiti Općinu da najprije raščisti i izvidi sa Bina Istrom kako stvari stoje i u kojem smjeru žele ići, a ne da indirektno dobivaju informacije. Druga stvar je ono što je rekao Slobodan Juračić, vijećnici su ovdje da rješavaju probleme građana, ako je cesta postojala i predviđena je prostorno-planskom dokumentacijom kao takva, ne vidi razloga da ta cesta ne bude napravljena jednoga dana. Rekao je da je iluzorno očekivati da će cesta biti napravljena za mjesec dana, iluzorno je okrivljivati samo jednu stranu, Općinu ili urbanizam, jer jako dobro znaju u kakvoj državi živimo i kakvi nas problemi okolo čekaju. Tako da stvari se ne mogu predvidjeti i ne idu onim tijekom kako se prvotno dogovori i u rokovima koji se dogovore. Iluzorno je uopće moć precizirati rokove izgradnje. Zato je predložio da se pusti Općinu Matulji da obavi razgovor sa Bina Istrom i da se vidi što i kako dalje Bina Istra misli nastupiti, a da se zauzme stav da treba inzistirati na izgradnji ove ceste. A to da će nažalost kroz privremeno rješenje koje investitori rade kad ulaze u projekte, da će morati jedno vrijeme morati voziti takvim putovima, to je realnost i tu ne može ništa ni Općina ni itko drugi.

**SNJEŽANA KOMADINA** – rekla je da je ova kaosna priča počela prije 10 dana kad su slučajno od geodeta na terenu saznali da se nerazvrstana cesta neće graditi. Bina Istra je izjavila da neće izgraditi tu cestu. Ona je otišla u Općinu i Ronald Puharić, žao joj je i pita gdje je šef komunalnog odsjeka, u nazočnosti sa načelnikom Vedranom Kinkelom izjavio je slijedeće, nažalost cesta se neće izgraditi, Općina Matulji nema novaca za tu nerazvrstanu cestu i privremeno rješenje je trajno rješenje. U ruci ima idejno rješenje koje je dobila od Bina Istre, i nazvala je arhitektu koji je izradio to rješenje i koji je stavio pečat na to rješenje i rekao je da taj put uopće nije sukladan prostorno planskoj dokumentaciji. Iz Bina Istre su došli na parking i rekli tu će vam ići put, 3 metra, 620 metara, izvolite idejno rješenje, sve je sukladno prostorno-planskoj dokumentaciji, da odustaju od financiranja izgradnje Ulice Mileve Sušanj iz razloga što Općina Matulji nije ispunila svoje obaveze. Rekla je gospodinu Kinkeli da su svjesni da su se probili rokovi, da je birokracija takva kakva je i da im je jasno da će neko vrijeme koristiti privremeni put, ali taj privremeni put ne može biti trajno rješenje jer se time zadire u njihove pravomoćne građevinske dozvole što je bespredmetno, a isto tako imaju legalan priključak na zaobilaznicu. Tako je počela cijela priča, slala je mailove Općini, nitko ne odgovara, slala je mailove Bina Istri isto joj nitko ne ogovara. Onda je bila prisiljena napisati podnesak na 6 strana i poslati ga vijećnicima, te se morala obratiti predsjedniku Republike da bi danas imali zakazan ovaj sastanak.

**PREDSJEDNICA Općinskog vijeća** – rekla je da nije preko Predsjednika Republike zakazan ovaj sastanak.

**SNJEŽANA KOMADINA** – rekla je da se obratila predsjedniku Županijske skupštine i svima. Rekla je da je morala dignuti na n-tu da bi se o ovom problemu uopće raspravljalo. Rekla je da rok od 2 i pol godine nije razuman rok i da im ne odgovara, jasno im je da se cesta u roku mjesec ili tri ne može izgraditi, ali se cesta može izgraditi i ishodovati potrebna dokumentacija u roku 6, 7 ili max 8 mjeseci. Za sve ostalo ukoliko se ne dogovore s Općinom, u konačnici je obaveza Općine Matulji da izgradi nerazvrstanu cestu, platili su komunalni doprinos i Bina Istra im je tu manje važna.

**PREDSJEDNICA Općinskog vijeća** – rekla je da raspravljaju već sat i nešto, a nisu načisto da li će Bina Istra graditi ili neće graditi. Bitno je da su vijećnici upoznati s time i bitno je da se stvari počnu rješavati. Prijedlog svih vijećnika je da dođe do sastanka između Općine Matulji i Bina Istre da znaju točno na čemu su, da je Općina ta koja se zalaže za svoje mještane i za tu cestu. Rekla je da bi osobno probijala sve rokove i prolongirala i nada se da je i to stav Općine.

**NEVIO KLARIĆ** – rekao je da su ovdje malo više od sat vremena i nisu se pomakli naprijed, čak su išli korak nazad i što više nazad idu da bi sve gore moglo biti i da bi svakakve insinuacije, argumenti i činjenice mogle izlaziti van, a nije im u interesu. Slaže se i da je potrebno pod hitno sastanak Bina Istre i Općine Matulji da se zna na čemu su. Njegov je prijedlog, ne zna koliko imaju prostora s obzirom na raspuštanje, da svaki tjedan imaju sastanak, srijedom u 5, da se sastanu i da vidjeti što se pomiče dok ne dođu do nekog rješenja, jer danas neće doći do rješenja.

Uključuje se netko od prisutnih i pita da li je Općina Matulji spremna financirati izgradnju te ceste u slučaju da Bina Istra odustane

**PREDSJEDNICA Općinskog vijeća** – rekla je da ne mogu odgovoriti na to, ali se nada da do toga neće doći i da će uspjeti izrealizirati

**ENI ŠEBALJ –** rekla je da kako je krenula cijela priča da ovo sve skupa liči mi hoćemo, mi moramo, ali od toga zapravo ništa, treba krenuti s konkretnim stvarima. Rekla je da je načelnik rekao čim prije, ali se boji te riječi čim prije, jer ako je za lokacijsku dozvolu trebalo 3 godine, što znači čim prije. Rekla je da se radi o 350 m ceste i pita što bi bilo da je 1 kilometar. Rekla je da daju zajednički zaključak i da to ovdje izglasaju, da se zaduži načelnik da u roku 7 dana razgovara sa Bina Istrom da se vidi gdje smo i da pokuša spriječiti štetu za Proračun Općine Matulji i za državni projekt. Rekla je da daju konkretna rješenja i da se nađu za 7 dana i pokušaju cijeli projekt izgurati u slijedećih 6 mjeseci. Rekla je da treba postaviti rokove, jer ako nemaju rokove, govore o birokraciji, a nikako da sami postave rokove, i da trče za tim rokovima.

**PREDSJEDNICA Općinskog vijeća** – rekla je da koliko je upoznata Bina Istra ima slijedeći tjedan slobodne termine i može doći na sjednicu. Ako su slijedeći tjedan na raspolaganju, može se načelnik naći s predstavnicima Bina Istre.

**RADICA MARIČIĆ** – pitala je kada bi se održao sastanak s Bina Istrom da budu i stanari prisutni da se zna u kojem smjeru se ide, da budu upoznati, jer jedna informacija dolazi od investitora, a jedna od Općine Matulji.

**PREDSJEDNICA Općinskog vijeća** – predložila je da zadaju rokove i da dobiju feedback da imaju sjednicu i da svakako bude barem odvjetnica koja zastupa mještane upoznata s time. Rekla je da ovo gledaju na način kao da netko radi protiv nekoga, a misli da je cilj svih njih ovdje da rade za korist Općine i za korist mještana. Rekla je da ovdje nema mjesta politiziranju, nego je ovo problem koji treba rješavati, problem koji se tiče mještana Općine Matulji i jedino otvorenom komunikacijom može se doći do rješenja. Ako se budu zatvarali i radili svaki svojevoljno, stanari razgovarali sa Binom, načelnik samoinicijativno bez vijećnika, misli da se neće ništa riješiti.

**SLOBODAN JURAČIĆ** – rekao je da se tu izvrtilo puno priča, da shvaća odvjetnike, oni zastupaju interes svojih stranaka i pričaju svoje. Vijećnici zastupaju Općinu Matulji i sve građane Općine Matulji i traže rješenje da to bude u interesu Općine, investitora i prvenstveno građana Općine i da dođu do zajedničkog rješenja. Zajedničko rješenje je bilo potpisano 2020.g., izmjene koje su potpisane 2022.g. su bile sitne, ne želi ulaziti u povijest 40 godina unazad, ali sad imaju na snazi Sporazum koji je važeći i Općina Matulji, oni kao Vijećnici skupa s načelnikom mogu zaključiti da ne odustaju od Sporazuma. Bina Istra može pričati svoje priče da će raskinuti Sporazum i baš ih briga. U ovoj državi postoji sudstvo i pravosuđe. Općina ga ne želi raskinuti, jer je Bina Istra a i Općina Matulji ~~je~~ prihvatila ove uvjete, Općina je prihvatila da će napraviti svoje i napraviti će, a oni će napraviti cestu. Nije točno da se po Sporazumu Općina Matulji obvezala da će napraviti cestu, Općina Matulji se obvezala napraviti predradnje, a Bina Istra se obvezala da će napraviti cestu i na tom Sporazumu oni i dalje inzistiraju kao Općina Matulji i u tom segmentu idu svi razgovori prema Bina Istri. Rekao je da je inženjer, a ne pravnik, kad ima problem, treba ga riješiti. Misli da je ovo rješenje moguće, ne može govoriti da li je tu rok 6 mjeseci, da li je rok 3 mjeseca, možda netko može tu cestu napraviti za mjesec dana. Krajnji rok iza kojeg se ne može ići je rok završetka ceste.

**VLADAN MEKTEROVIĆ** – prvo je najavio da traži kratku stanku da se konzultiraju

**PREDSJEDNICA Općinskog vijeća** – rekla je da ne treba raditi stanku jer da ne donose Odluke

**SLOBODAN JURAČIĆ** – rekao je da treba ovaj sastanak zaključiti sa određenim zaključkom i zbog vijećnika i zbog ljudi koji su došli na ovaj sastanak, ne treba donijeti Odluke, ali treba donijeti zaključak.

**PREDSJEDNICA Općinskog vijeća** – rekla je da je Eni dala zaključak

**ENI ŠEBALJ** – dala je zaključak u roku 7 dana da načelnik održi sastanak sa Bina Istrom i da dođe sa rješenjem i da u roku od 7 dana imaju ponovni sastanak

**PREDSJEDNICA Općinskog vijeća** – rekla je da svakako moraju dobiti povratnu informaciju od Bina Istre i slaže se sa kolegicom Eni da treba u roku 7 dana dogovoriti sastanak te da misli da je ovo ključno i Bina Istri.

**NEVIO KLARIĆ** – predložio je da se u srijedu, za 7 dana u 17,00 sati nađu ovdje, nadaju se da će do tada Načelnik imati neko rješenje ili informaciju, bilo bi dobro da i Bina Istra bude prisutna. Sporazum nije sporan i nitko od njega ne planira odustati niti to žele.

**ENI ŠEBALJ** – pročitala je članak 3. Sporazuma koji glasi: „Svaki potpisnik Sporazuma ima pravo zbog povrede obveza iz ovog Sporazuma od druge strane raskinuti ovaj Sporazum pisanom obavijesti s trenutnim učinkom uz naknadu cjelokupne pretrpljene štete…“

Predložila je da zaduže načelnika da ode na sastanak i vidi stav Bina Istre.

**PREDSJEDNICA Općinskog vijeća** – zaključila je da je slijedeća sjednica Općinskog vijeća slijedeći četvrtak 06. ožujka 2025.g. u 17,00 sati i da načelnik pozove predstavnike Bina Istre na sjednicu.

Sjednica je završila u 18,25 sati.

Ovjerovitelji: Arsen Sušanj

Eni Šebalj

Predsjednica

Općinskog vijeća Općine Matulji

Iva Letina