

**REPUBLIKA HRVATSKA**

**PRIMORSKO-GORANSKA ŽUPANIJA**



**OPĆINA MATULJI**

**Općinsko vijeće**

***Z A P I S N I K***

***sa izvanredne 40. sjednice Općinskog vijeća Općine Matulji održane***

***06.03.2025. godine u vijećnici Općine Matulji***

Sjednicu je u **17,00** sati otvorila **PREDSJEDNICA** Općinskog vijeća Općine Matulji, Iva Letina. Pozdravila je sve prisutne vijećnike, načelnika, predstavnike investitora tehničkog direktora gosp. Christiana Santalezea i predstavnike mještane i predstavnike medija.

**PREDSJEDNICA** Općinskog vijeća proziva vijećnike te utvrđuje da su:

**Sjednici nazočni sljedeći vijećnici:** Ivana Bratović, Irena Lovrić, Miljenko Hegeduš. Iva Letina, Ivan Lipovac, Nevio Klarić, Vladan Mekterović, i Eni Šebalj. Vijećnik Sandro Pecman je najavio da će doći na sjednicu kasnije.

**Neopravdano odsutni vijećnici**: Bojan Šustar, Arsen Sušanj

**Opravdano odsutni vijećnici:** Gordana Galešić, Slobodan Juračić, Doris Stanić i Rajko Stanić

**PREDSJEDNICA** Općinskog vijeća - konstatira da je sjednici Općinskog vijeća **prisutno 8 vijećnika (od ukupno 15 vijećnika).**

**Sjednici Vijeća nazočni su:**

1. Predstavnik stanara uz cestu A8 (tunelska cesta), Marko Zagorac
2. Stanari uz cestu A8 (tunelska cesta): Romano Komadina, Snježana Komadina, Krešimir Kramarić, gđa Stamenković i ostali.
3. Općinski načelnik Općine Matulji, Vedran Kinkela
4. Pročelnica Jedinstvenog upravnog odjela, Irena Gauš
5. Voditeljica Odsjeka za samoupravu i upravu, Smiljana Veselinović
6. Novinar Novog lista, Marinko Glavan
7. Ugovoreni snimatelj Obrta RIF-MARKETING, Nikola Cvjetović
8. Viša savjetnica za poslove izvršnog i predstavničkog tijela, Diana Grbac Lazar

Za ovjerovitelje zapisnika **JEDNOGLASNO** su izabrani: **Ivana Bratović i Irena Lovrić.**

**PREDSJEDNICA** Općinskog vijeća – rekla je da je ovo nastavak tematske sjednica koja je započeta prije 8 dana sazvana s ciljem rasprave o problemu koji je nastao u vezi s izgradnjom punog profila autocesta A8 na području Općine Matulji. Već je rekla da je Sporazum potpisan 2020. godine između Bina Istra i Općine Matulji, a 2022. g. Dodatak tog Sporazuma čime je Općina Matulji preuzela obavezu ishođenja potrebnih dozvola za dionicu Put Puhari – Put Mileve Sušanj. Rekla je da imaju saznanja koja su neslužbena i doznali su ih iz medija da ta obaveza nije ispunjena sa strane Općine Matulji i to je dovelo do alternativnih rješenja za koja znamo da mještani neće biti zadovoljni i upitno je da li zadovoljavaju uvjete gradnje. Također su saznali iz medija da se prvobitno rješenje neće provesti i zato su ovdje jer se nadaju da će dobiti konkretne informacije i konkretne prijedloge rješenja ovog problema, da znaju kako će biti izvedena ta cesta, tj. da budu upoznati jer nisu upoznati ni sa alternativom ni sa idejnim rješenjem ni sa dogovorima između Općine Matulji i Bina Istre. Sve je zamolila da u raspravi o ovoj točci ne budu njihove političke želje i početak kampanje te da se drže tematike i probaju naći rješenje problema koji će zadovoljiti sve aktere.

**PREDSJEDNICA** Općinskog vijeća - iznosi da se, sukladno članku 63. Poslovnika Općinskog vijeća Općine Matulji, predloženi Dnevni red smatra utvrđenim budući da na isti nije bilo podnesenih prigovora u pisanom obliku. Slijedom toga daje na glasanje sljedeći dnevni red:

***Dnevni red***

* + - 1. **Radovi na izgradnji punog profila autoceste A8 (tunelska cesta)**

**PREDSJEDNICA Općinskog vijeća konstatira da je Općinsko Vijeće sa 9 glasova ZA (JEDNOGLASNO) prihvatilo Dnevni red.**

***AD-1.* *Radovi na izgradnji punog profila autoceste A8 (tunelska cesta)***

**PREDSJEDNICA** Općinskog vijeća zamolila je načelnika da u ime Općine izvijesti o statusu gradnje ceste Put Puhari – Put Mileve Sušanj i stavu Općine Matulji o tome jer je evidentno da mještani nisu zadovoljni.

**OPĆINSKI NAČELNIK** – zahvalio je svima na dolasku i gospodinu Santalezeu, predstavniku Bina Istra koji je ovdje. Rekao je da su se u prošlih 7 dana u nekoliko navrata vodili razgovori sa predstavnicima Bina Istre oko situacije, konkretno oko Sporazuma Bine Istra i Općine Matulji koji je potpisan 2020. iako su tragovi još od ranije, a onda je 2022. g. potpisan dodatak Sporazuma. U tim razgovorima su ponovili stav Općine Matulji da Sporazum treba ostati na snazi i da se dio ulice Mileve Sušanj izgradi i na taj način bude napravljena cesta, za koju su prošli put čuli da je obećana pred 40 godina. 40 godina nije izgrađena pa se netko s time uhvatio u koštac da se to napravi. Ponovio je da je 40godišnji problem, odnosno 40godišnje ne rješavanje situacije. U materijalima koji su svi dobili na idejno rješenje od strane projektanta, bez obzira na Sporazum, bez obzira na razgovore, u razgovorima je inzistirao da se pomoćni ili servisno - komunalni put, ili kako se već zove, zovu ga razno različitim nazivima, da ukoliko se bude gradio bude maksimalno širok i koliko teren i vlasništvo budu dozvoljavali, da se mještanima omogući čim kvalitetniji uvjeti prilaza do njihovih kuća dok gradilište bude aktivno. Misli da su taj prijedlog predstavnici Bina Istra prihvatili, ali o tome bi dao gospodinu Santalezeu da kaže nešto više o tome u ime Bina Istre.

**PREDSJEDNICA** Općinskog vijeća – zahvalila je načelniku te je zamolila Christiana Santalezea za uvodnu riječ.

**CHRISTIAN SANTALEZA** – zahvalio je što je dobio priliku da da nekoliko informacija za pojedine mještane Općine Matulji vrlo bitnim, obzirom da se izgradnjom autoceste mijenjaju određene situacije koje se već godinama, desetljećima odvijaju, one su i bile problematične. Rekao je da je Predsjednica u opisivanju današnje teme rekla da je Bina Istra nudila rješenje koje neće zadovoljavati uvjete gradnje. Rekao je da je to nemoguće i neizvedivo, oni su zaduženi za izgradnju autoceste, cestovne infrastrukture, izgradili su 90 % istarskog ipsilona, sad se nalaze pred posljednjih 10 % te bitne infrastrukture, nijedan m2 nije planiran nezakonito, bez dozvole ili sa nekakvom improvizacijom. To ne dolazi u obzir jer na njihovoj prometnici tranzitira blizu 30 milijuna vozača godišnje i svjesni su odgovornosti po pitanju sigurnosti prometovanja. Nisu se igrali sa tom tematikom do danas pa neće ni ovdje. Čuli su da mještani neće biti zadovoljni pa je opisao situaciju. Riječ je o situaciji koju brine 3 obitelji, danas su 3 kuće tema za koju bi bilo dobro pomoć i riješiti. Kad su počeli s izgradnjom, pred 2 godine, od tunela prema Matuljima, bili su u kontaktu i načelnik ih je pozvao na razgovor kako bi mogli pomoći u rješavanju 2 situacije. 1 je njima bila poznata, a to je neadekvatan spoj te 3 kuće preko puta restorana Dina i da li bi mogli pomoći kod spojne ceste Jankovićeva – Laginjina. Oni nemaju nikakve ingerencije, niti obveze niti ovlaštenja za graditi ulice, gradske infrastrukture, njima je povjerena gradnja ipsilona na koridoru koji je godinama rezerviran (od 1962. ili 1963. godine) u prostornom planu koji se godinama potvrđivao, rezerviran da upravo ne bi došlo do konfliktnih situacija ili nelogičnih situacija. Desilo se što se desilo, stvar se razvila, život se odvija. Rekao je da nisu niti urbanisti, niti policajci niti inspektori. Kad su preuzeli cjelokupni zadatak gradnje ipsilona naišli su od tunela Učka do Matulja na blizu 30 nelegalnih, opasnih pristupa na cestu koju ovdje zovu cesta za tunel. Vjerojatno ljudi koji su koristili te pristupe daleke 80-e, nije onda bio nekakav promet, oko 500 auta na dan.

**PREDSJEDNICA** Općinskog vijeća konstatira da je stigao vijećnik Sandro Pecman te je sada prisutno 9 vijećnika.

**CHRISTIAN SANTALEZA** – rekao je da danas i već dugo vremena je riječ o drugoj situaciji, i da opasnosti ljudi koji žive tamo, čak i ljudi koji ih posjete tamo je dovedena u pitanje. Bili su prisiljeni zatvoriti tih 30 pristupa, uspjeli su zatvoriti 27 za koje nije bilo nikakvog rezona za ostaviti ih, a kada bi se dogodila na tim pozicijama prometna nezgoda, krivična odgovornost ne ide na vozača nego na upravu Bina Istre, ne na Bina Istru, nego na osobu koja ima ime i prezime jer po Zakonu moraju poduzeti sve mjere da se standardi prometovanja ispoštuju. Ostala su 3 pristupa, 1 je na području Grada Opatije, nisu ga riješili, jer se spajao na prometni krak, ne direktno na cestu, tolerirali su jer nije pitanje sigurnosti bilo škakljivo, ali svjesni da kad se bude gradila autocesta će se trebati zatvoriti, pustili su ovaj o kojem danas govore jer te 3 kuće su pristupali glavnoj cesti kroz parking, a od parkinga ulaz i izlaz su standardizirani, sigurni, predviđeni, iako su mještani koristili kraći put pa išli preko pune crte, kad nema puno prometa može se, ali i to je opasno, čuli su da je u prošlosti bilo teške prometne nezgode pa tu i tamo policije koja je kažnjavala, a ako je policija kažnjavala, znači da nije po Zakonu. Treći pristup je vezan za naselje Benčinići, vrlo ozbiljan problem jer je tamo više od 30tak kuća i tamo se na dan po 100tinjak puta riskira situacija i za onog koji odlazi od kuće i za one koji mu dolaze a i za one koji putuju i ne očekuju da će odjednom netko naići sa te strane. Sve su to točke gdje moraju zajednički djelovati, iako Bina Istra nema nikakvih obaveza jer gradske infrastrukture nisu u njihovoj ingerenciji. Načelnik Kinkela je zatražio razgovor i zamolio da probaju dogovoriti pomoć, pošto su duž ipsilona od Pule do tunela, pa i od Umaga do Pule naišli na slične situacije i uvijek su nastojali pomoći. Zna da će ljudi vjerovati u ono što vide, ali su rekli i načelniku da se slobodno raspita kod brojne lokalne samouprave, ima sigurno blizu 30 općina i gradova kroz koje autocesta prolazi i sa svima su trebali razgovarati o sličnim situacijama. Rekao je da se mogu raspitati gdje su ostavili nešto loše riješeno , nekakav problem ili nisu htjeli uopće pomoći. Zadnje se to dogodilo nedavno u Općini Cerovlje, Gradu Pazinu, Općini Lupoglav, to je jako blizu, nekih 15tak minuta odavde. Još uvijek pokušavaju riješiti neke stvari. Ne grade trgovački centar i odlaze, već ostaju ovdje održavati. Nastoje imati što korektnije odnose sa mještanima i susjedima. Potpisali su taj Sporazum u nadi i želji da pomognu, ali pošto ne mogu riješiti niti imovinsko-pravne odnose niti dozvole tražiti na području koje nije u njihovoj ingerenciji, u Sporazumu piše da će Općina to riješiti. Dodao je svoje osobno razmišljanje, da nije puno vjerovao u spoj kroz ulice Mileve Sušanj, kad su išli pogledati su razumjeli i iščitali da po pitanju imovinsko-pravnih odnosa ima ljudi koji tamo žive i ne slažu se da prodaju komad svoje parcele da bi se spoj napravio. Općina je preuzela na sebe da će to riješiti, i sada su dovedeni u situaciju gdje su procesi spori, nije išlo dinamikom kojom je trebalo i rekao je načelniku da trebaju razmisliti o drugoj varijanti i tu je došlo do iznenađenja i ljudi koji tamo žive ali i šire da žele pobjeći, da žele raskinuti. On je rekao da žele ići dalje, dinamika je intenzivna, relativno brza jer imaju kratke rokove i za koji tjedan dolaze u blizinu te 3 kuće. Imaju drugog posla nego se natezati, zatvarati i svađati s mještanima, nema rezona ni potrebe. Već danas bi trebali zatvoriti, a kamoli kad počne gradilište. Prema prostornom planu se gradi na parcelama koje su kupljene, rezervirane, ničim ne ulaze kod nekoga i ne stvaraju novi problem. Bez obzira na to, to se neće činiti, pa su rekli da će u nekakvoj brzini uspjet, jer je to tehničko rješenje koje nude najpraktičnije i najbrže za izvest. I tu je ispao osjećaj da ako je to brzo da neće zadovoljiti uvjete gradnje i da će biti nešto improvizirano. Još je jedan razlog zašto tako misle, oni bi to gradili na prostoru koji je rezerviran za takozvani servisni put. Primijetiti ćete da duž autoceste uvijek postoji makadamski put, koji ima 2 koristi, 1 za lokalne mještane da mogu od jedne do drugih svojih parcela pristupit, da ne moraju kroz susjedovu parcelu, a 2 za službe održavanja da mogu lakše pristupiti na neke pozicije autoceste. Taj prostor bi oni koristili, to ne znači da će biti servisna cesta, ishodovali bi lokacijsku dozvolu, građevinsku dozvolu i na kraju svega kad bude izvedeno uporabnu dozvolu, što znači da će to trebati biti po standardima građenja usklađeno, da se neće moći suprotstavljati uvjetima definiranim u prostornom planu jer ako ne, dozvola nema. Svakako će to jako pomoći u odnosu na današnju situaciju. Zato kad su čuli malo prije da mještani ne bi bili zadovoljni, koliko zna danas tih pristupa na tim parcelama nema. Rečeno je da će biti i umanjena vrijednost parcela. Rekao je da dapače, taj pristup će biti spojen na te 3 parcele, njima dato na raspolaganje, legalizirano, on ne bi trebao mijenjati puteve koji su danas koristili koji su ionako opasni a da ne ponavlja u odnosu na Zakon upitni. Sada se nalaze u situaciji da nemaju potrebe ni pobjeći već kad su išli dobronamjerno potpisati Sporazum, nego čekati 8 mjeseci, godinu i pol, dvije godine, da Općina uspije sve pripreme izvesti, da li će se uopće uspjeti sve otkupiti sve što treba otkupiti, jer znaju jako dobro koliko mogu trajati i koliko mogu biti kompleksni rješavanje imovinsko-pravnih odnosa, čak kod njih gdje cesta ima status državne važnosti pa su njihovi postupci otkupa brži, ali to je za autocestu, a za jedan pristup ne i to može trajati dugo. Gospodin Kinkela je rekao da probaju nešto privremeno i naknadno da se uključe u rješavanju izvorne varijante. Žao mu je, ali se ne mogu obvezati za tako nešto, jer od nijednog pristupa, ne mogu obećati, da odjednom imaju 2 pristupa i to da se obvežu to financirati. Već su to dobronamjerni ustupci, od nijednog pristupa ne mogu sada 2, ovo nije privremeno rješenje to mora biti brzo i gradilo bi se u sklopu gradnje autoceste. Već su bili kod svakog mještana i pokušali u prvom kontaktu objasniti kako bi to izgledalo. Njegov dojam je da nisu naišli na veliko nezadovoljstvo, više mu se čini da nakon 40 godina korištenja na jedan način, ta velika promjena budi emocije i ljudi su 5 puta oprezniji nego kad ne bi bilo tako velike promjene. Rekao je da će biti ovdje još dugo vremena i nemaju namjeru nešto najaviti i ne napraviti, ali kada je nužna promjena pred njima moraju biti odgovorni i moraju to reći. Nemaju luksuz ni obvezu ni probleme u bavljenju politikom, moraju biti konkretni. Rekao je da neće pustiti na cjedilu ni lokalnu samoupravu, a još manje ljude. Što se tiče širine ceste bilo je na početku razgovora s načelnikom da pokušaju „ubaciti“ u projektnu dokumentaciju autoceste. Imali su takve situacije, čak i s Gradom Opatijom imaju nekoliko tema, ali Ministarstvo graditeljstva odbacuje ovakve inicijative, da se u investiciji autoceste rješavaju ili poboljšavaju nekakve situacije van autoceste. To ne može biti u sklopu građevinske dozvole autoceste. To se na takav način ne može riješiti i zato su išli na Sporazum. Riječ je o 3 kuće, a ne o 30 i za takve situacije je širina od 3 metra standard građenja i zato su u svom tehničkom rješenju prezentirali takvu situaciju. Gospodin Kinkela ih je pokušao urazumit i da naprave sve napore da se to proširi, te će svakako poraditi na tome da se proširi, tamo je prostor ograničen, ali će pokušati napraviti širinu od 4 i pol metra. Rekao je da živi u mjestu gdje je cesta široka 2,90 m, a ima puno više kuća. Također je rekao da nije lijepo se upustiti u nekakve prijetnje, te da ne zaborave da se kroz taj Sporazum rješava i donja cesta, u smislu njihove potpore prema Općini i ljudima, cesta Jankovićeva – Laginjina. Oni su se pripremili te postoji pravna forma da se u cijelosti pomoć kroz Sporazum dovede u pitanje. Misli da bi bilo neodgovorno, mogu pričati i pokušati pronaći usklađenja, ali rješavati situacije koje imaju starosti iz 80ih godina je problem. Gospodin Kinkela je brzo digao ruku i rekao da su shvatili da se autocesta gradi te da u proračunu nemaju, nisu spremni za to te da probaju uletiti i nešto riješiti što adekvatnije. Sudjelovao je u razgovorima s Općinom Matulji na temu Benčinići, tamo su imali dosta poteškoća te se tamo radi veliki iskorak za Općinu i ljude koji tamo žive. Tamo je situacija jako opasna i problematična. Sa Općinom su gledali sve varijante, osvještavali su Općinu Matulji da je tamo jako opasno i da trebaju djelovati zajedno. Išli su izgraditi novi čvor Anđeli, takav je bio dogovor sa Općinom, oni će napraviti čvor, a da Općina Matulji stavi u proračun izgradnju spoja od naselja Benčinići do čvora Anđeli te će oni biti blizu i pomoći će sa materijalom. Na autocestama po standardima građenja čvor dolazi svakih 15 kilometara, a ovdje zbog ovih situacija je svakih 3 kilometara. Taj spoj se nikada nije napravio, nije se dao iščitati ni milimetar razumijevanja tada i bilo bi neozbiljno i na kraju bi sve bilo blokirano da su opet rekli da idu svojim putem, pa su ugradili u tehničku dokumentaciju rješavanje Benčinića. Taj put je prošao kroz građevinsku dozvolu jer taj spoj Benčinići se ne može graditi ako nije direktno tehnički povezan s autocestom. Nemaju ga gdje izgraditi, ne može ga nitko sutra izgraditi od trenutka kad autocesta bude gotova, jedino sa iznimnom investicijom sa strane mora. Moraju sve to sagledati u cijelosti, ne samo mikrolokaciju. Imaju 3 jako bitne stvari koje se rješavaju i ne da im se gledati nešto jako opasno, ali prisiljeni su ići naprijed i ne mogu više stajati.

**PREDSJEDNICA** Općinskog vijeća – zahvalila je gospodinu Santaleza te je pozvala predstavnika stanara da izvijesti o njihovom stavu.

**MARKO ZAGORAC**, odvjetnik, rekao je da zastupa stanare, vlasnike nekretnina ulice Put Puhari, to su te 3 kuće o kojima je pričao gospodin Santaleza. Gospođa Stamenković se javila i rekla da zastupa 2 kuće. Potvrdio je da zastupa 2 kuće te da je problem koji je spominjao a to je izgradnja punog profila autoceste A8 jer oni gube kolni pristup svojim kućama te da je to točno. Međutim, prikazivali su stvar da su htjeli izvorno graditi nerazvrstanu cestu Mileve Sušanj iz dobrote srca svoga, a to nije tako nego postoji lokacijska dozvola i posebni uvjet za dobivanje lokacijske dozvole bio je izgradnja upravo tog dijela. Sporazum koji su potpisali sa Općinom, gdje su se obvezali izgraditi, Općina se obvezala ishodovati svu potrebnu dokumentaciju, a oni financiranje izgradnje, bio je uvjet dobivanja lokacijske dozvole. Rekao je da oni sada odjedanput od toga odustaju, spominju alternativni put, mijenjaju pravomoćnu lokacijsku dozvolu bez suglasnosti Ministarstva. Rekao je da onaj tko ih je savjetovao da mogu jednostavno odustati od posebnog uvjeta lokacijske dozvole, loše ih je savjetovao. Stanarima je interes da se napravi nerazvrstana cesta sukladno lokacijskoj dozvoli, a to je dio Mileve Sušanj kako bi imali pristup svojim kućama. Ne žele ići u rušenje lokacijske dozvole, ali će u to ići ukoliko se od toga Sporazuma odustane i ukoliko se taj dio ne napravi. Jer Bina Istra sada jednostrano odustaje od posebnog uvjeta lokacijske dozvole i odustaju od onoga što je Ministarstvo reklo. Rekao mu je da je rekao da su izgradili cjelokupni ipsilon, a da nisu izgradili niti jedan metar tog ipsilona nezakonito, ali da su sada na dobrom putu da to prekrše.

**CHRISTIAN SANTALEZA** – odgovorio je da je situacija danas, da ne moraju mijenjati Sporazum. Imaju sve dozvole za graditi autocestu, tamo je potrebno zatvoriti radi sigurnosti korisnika koji tamo žive.

**MARKO ZAGORAC** - pitao jegospodina Santaleza da li je poseban uvjet Općine Matulji za dobivanje lokacijske dozvole za izgradnju punog profila A8 bio izgradnja nastavka Mileve Sušanj do ta 3 objekta.

**CHRISTIAN SANTALEZA** – odgovorio je da nije

**MARKO ZAGORAC** – pitao ga je zbog čega su zaključili Sporazum s Općinom Matulji gdje su preuzeli obavezu izgradnje tog dijela

**CHRISTIAN SANTALEZA** – odgovorio je da mu je malo prije odgovorio

**PREDSJEDNICA Općinskog vijeća** – zamolila je da se vrate na tematiku te se uključila i zaustavila takvu raspravu. Rekla je da ne osporava želju Bina Istre da se pomogne općinama i gradovima. Uspjela je izvuć zaključak da se ne odustaje od Sporazuma, ali se odustaje od izgradnje ceste Mileve Sušanj

**MARKO ZAGORAC** – pitao je što znači neće se odustati od Sporazuma, ali neće se graditi Put Mileve Sušanj, nego će se graditi nešto alternativno za što ne znaju što je.

**IRENA LOVRIĆ** – rekla je da će dobiti cestu

**MARKO ZAGORAC** – rekao je to nije po lokacijskoj dozvoli

**CHRISTIAN SANTALEZA** – rekao je da ne može biti lokacijska dozvola izdana na temelju jednog Sporazuma.

**SANDRO PECMAN** – pitao je što točno stoji u posebnim uvjetima, da li je to spoj ili točno kakav mora biti spoj

**CHRISTIAN SANTALEZA** – ništa od toga jer da je to u lokacijskoj dozvoli uvjet, to bi oni trebali isprojektirati i ne bi mogli započeti radove dok ne dobiju građevinsku dozvolu koja je potvrda projektiranja onoga što je u lokacijskoj dozvoli definirano.

**SANDRO PECMAN** – pitao je da li je Općina Matulji u svojim uvjetima jasno definirala kakav mora biti pristup ili je samo napisala da mora biti napravljen.

**CHRISTIAN SANTALEZA** – rekao je da su tada razgovarali sa Općinom Matulji koja je ukazala na taj problem te da je to obaveza investitora onda mora biti u projektnoj dokumentaciji. A obaveza je bila tada da se zatvori pristup jer čak i danas da se nešto tamo dogodi, prekršajna prijava dolazi kod njih te da je to zakonska obaveza.

**MARKO ZAGORAC** – pitao je zašto ne raskinu Sporazum sa Općinom Matulji nego govore da neće odustati od Sporazuma koji im nije uvjet lokacijske dozvole i koji im ne znači ništa

**CHRISTIAN SANTALEZA** – odgovorio je da je svrha sporazuma pomoć u rješavanju adekvatnog pristupa za 3 kuće. U Sporazumu je pisalo kako, pošto je danas to rješenje upitno zbog rokova, ne dovode u pitanje svoju dobru volju kroz Sporazum. Danas bi mogli pustiti to ovako, oni će to izgraditi, oni će tu zatvoriti, kad se izgradi autocesta mora biti odbojna ograda i žičana ograda za sprječavanje prolaza divljači te da je to obaveza, nema ništa što ih obvezuje prije i poslije. Tako da može razumjeti da se mještani žele osigurati da ne budu prevareni, ali ne na način da se prevali obveza rješavanja što je bilo 40 godina sada nekome tko nema veze sa time.

**MARKO ZAGORAC** – rekao je da gospodin Santaleza tvrdi da nemaju veze sa time, a da on tvrdi da je to bio poseban uvjet dobivanja lokacijske dozvole. Rekao mu je da će dostaviti posebne uvjete Općine Matulji iz kojih jasno to proizlazi.

**PREDSJEDNICA Općinskog vijeća** – rekla je da ovo nije sud i da ne može dozvoliti da se ovdje ponašaju kao da su u sudnici. Treba smiriti tenzije i htjela bi čuti stav mještana vezano za tu cestu, a ne za lokacijsku dozvolu.

**MARKO ZAGORAC** – odgovorio je da je stav mještana da ne žele dobiti nelegalan put.

**PREDSJEDNICA Općinskog vijeća** – odgovorila je da su sada čuli da put neće biti nelegalan. Ono što vijećnike zanima je i dalje Put Mileve Sušanj. Sada su čuli i to im je bio cilj da čuju od Bina Istre što će se graditi. Vijećnici nisu znali koje je rješenje cjelokupnog puta te će sada sa Općinom vidjeti što će dalje. Neminovno je da će sporedni put doći, taj put će biti izgrađen, da li će biti privremeni put ili trajni put. Vijećnici će sa Općinom rješavati što će biti sa Putem Mileve Sušanj, jer Bina Istra očito od tog puta odustaje, da li će ići izgradnja na teret Općine.

**MARKO ZAGORAC** – rekao je da želi da razumiju potrebe građana radi kojih su ovdje, i da bi trebali uzeti u obzir da je Općina rekla poseban uvjet izgradnje autoceste A8 je izgradnja Mileve Sušanj.

**CHRISTIAN SANTALEZA** – rekao je da ne bi nikada išli sa lažnim informacijama, rekao je odvjetniku da se raspita više o projektu. Rekao je da je odvjetnik i da može potegnuti bilo koje postupke, pitao ga je zašto prijeti sada i da može na sudu tražiti pravo koje tvrdi.

**MARKO ZAGORAC** – rekao je da će morati.

**CHRISTIAN SANTALEZA** – rekao je da pazi jer je ovdje jedan Sporazum, oni neće to korisititi jer se neće spustiti na taj nivo, ali se mora uzeti u obzir da taj Sporazum rješava dosta stvari, koje nisu uvijek kao što oni kažu jer to ne bi bio sporazum tamo ima još nekoliko situacija za koje ne znaju, prva je najjednostavnija, da bi se danas to trebalo zatvoriti, ne može se pristupiti na glavnu cestu kroz tuđe parcele, kroz put koji nije legalan, a tamo ima i drugih problema, nekoliko objekata koji su danas problematični po pitanju imovinsko-pravnih odnosa, rekao je da nemaju namjeru raditi probleme jer nisu nikada do sada, ali da mora pogledati kad preuzme predmet iz koje startne pozicije starta.

**MARKO ZAGORAC** – zahvalio je na savjetu i dao je savjet gospodinu Santaleza da bi pametno bilo da ne odustanu i da definiraju rokove u kojima će napraviti Mileve Sušanj.

**CHRISTIAN SANTALEZA** – rekao je da su u najboljoj želji dali stav i da ostaju pri svome stavu

**MARKO ZAGORAC** – pitao je da se to neće promijeniti, bilo što što on kaže ovdje neće utjecati na promjenu

**CHRISTIAN** **SANTALEZA** – rekao je da to nije točno, tražili su da pokušaju proširiti put i rekli su da će proširiti. Rekao je da su bili kod svake kuće, sve će napraviti da se uklope što bolje, u tim kućama nisu osjetili takvo nezadovoljstvo u to tehničko rješenje.

**MARKO ZAGORAC** – zahvalio je i rekao da će morati ovo drugim putem rješavati

**PREDSJEDNICA** Općinskog vijeća– otvorila je raspravu po ovoj točki dnevnog reda.

**SNJEŽANA KOMADINA** – pročitala je definiciju sukladno Zakonu o cestama što je cesta, a što servisni put. Rekla je da ne govore o javno-prometnoj površini jer ako govore o nečemu što nije javno-prometna površina postavlja se pitanje što će se dogoditi ako dođe do nesreće, tko će za to odgovarati. Rekla je da je druga stvar da se ovdje ne radi samo o 3 odnosno o 2 korisnika, jer imaju u prizemlju stomatološku ordinaciju koja ima 1200 pacijenata, te da imaju 3 legalizirane jedinice koje iznajmljuju što znači da se ne radi samo o njoj, njenom ocu i susjedu nego će tu biti puno veći broj korisnika što znači da se samim time povećava broj korisnika što znači da se time povećava mogućnost nastanka prometne nesreće. Rekla je da se nalaze na servisnom putu i pitala što će se dogoditi ako nastane potreba za intervencijom i njezin nećak od 18 godina se nađe na tom servisnom putu. Rekla je da moraju razlikovati servisni put i nerazvrstanu cestu. Rekla je da su bili kod njih u dnevnom boravku i dali su idejno rješenje, a u njemu su se pozvali da se radi o rekonstrukciji postojeće nerazvrstane ceste što znači da ta cesta u naravi postoji i da bi trebala postojati na planu, ako misle ići na rekonstrukciju i da se u gustoj jezgri, a gusta jezgra je u planu ucrtana ljubičastom ili plavom bojom, nije sigurna ali je sigurna da to nije gusta jezgra, dozvoljava širina kolnika od 3 metra. Rekla je da je ovdje kolegica koja se bavi sa prostornim i pitala je da li se u ovom konkretnom slučaju kada pričaju o servisnom putu radi o rekonstrukciji nerazvrstane ceste.

**SMILJANA VESELINOVIĆ** – odgovorila je da se iz projektne dokumentacije jasno vidi o čemu se radi.

**SNJEŽANA KOMADINA** – rekla je da to znači da u naravi ta cesta ne postoji. Ako je rekonstrukcija, to znači da bi u naravi već sada trebala biti na terenu.

**SMILJANA VESELINOVIĆ** – odgovorila je da je do investitora na koji će način prikazati kroz projektnu dokumentaciju tu cestu.

**SNJEŽANA KOMADINA** – rekla je da to znači da je prikazano nešto što tamo ne postoji, ona tamo živi 50 godina, prošla je cijeli teren, u prostornom planu takva cesta nije bila nikada ucrtana do sada, u naravi ne postoji pa se ne mogu pozvati na Zakon o cestama i reći do 2011. je tamo bila cesta. U konačnici je razgovarala sa projektantom koji je izradio idejno rješenje i telefonskim putem je potvrdio da sve što stoji ne stoji, znači udarilo se pečat na nešto što se prema pravilima struke ne bi smjelo raditi. Cesta je cesta, servisni put je servisni put. Rekla je da imaju građevinski teren i pitala da li mogu na takav servisni put mogu dobiti građevinsku dozvolu, da li će ta cesta imati prometnu signalizaciju, da li će imati javnu rasvjetu. Da li će ta cesta biti ucrtana u prostornom planu kao nerazvrstana cesta. Kupili su građevinski teren pod pretpostavkom da se radi o građevinskom terenu jer je cesta Mileve Sušanj ucrtana već dugi niz godina, ali nedavno upravo za potrebe ovog projekta išlo se u izmjenu i dopune UPU-a, da bi se ucrtala ta cesta. Ispred sebe ima lokacijsku dozvolu za autocestu te ju je pročitala. Rekla je da su spojne ceste Branka Laginje i Mileve Sušanj te je tako stajalo u idejnom rješenju. Rekla je da je idejno rješenje nešto što prethodi lokacijskoj dozvoli.

**CHRISTIAN SANTALEZA** – odgovorio je da je idejno rješenje sastavni dio Sporazuma, a ne lokacijske dozvole. U lokacijskoj dozvoli nema spojnih cesta, jer ne bi bili ovdje i ne bi dobili građevinsku dozvolu.

**SNJEŽANA KOMADINA** – pročitala je posebne uvjete Općine Matulji: „postojeće parkiralište će izgradnjom drugog kolnika uz D8 biti zatvoreno“. Rekla je da je to parkiralište za koje su maloprije rekli da je nelegalno.

**CHRISTIAN SANTALEZA** – rekao ja da nije rekao da je nelegalno

**SNJEŽANA KOMADINA** – rekla je da je rekao da je izlaz nelegalan, ali za to parkiralište i put imaju glavni projekt, rekla je da bi ih davnih dana zatvorili da je izlaz nelegalan.

**CHRISTIAN SANTALEZA** – rekao je da nije točno i objasnio kako zatvaraju u Benčinićima put. Ne traže mještane za razloge niti ostala tijela koja su izdala u prošlosti građevinske dozvole za sve te kuće bez pristupa nego pokušavaju riješiti problem. Napomenuo je da nisu ni ŽUC ni državne ceste nego su kao netko tko bi gradio infrastrukturu za koju je zadužen. Pitao je zašto bi činili poteškoće nekome kada nije potrebno.

**SNJEŽANA KOMADINA** – rekla je da je sve u redu a s druge strane da oni njih zatvore, a Općina Matulji nije izgradila cestu na koju su dobili građevinsku dozvolu, ekipa je 85+, kako bi hitna i vatrogasci došli do njihovih kuća i tko bi za to odgovarao

**CHRISTIAN SANTALEZA** – rekao je da ne pokušavaju da ispadne da ne razumiju i da žele raditi probleme

**SNJEŽANA KOMADINA** – pročitala je posebne uvjete Općine Matulji. Rekla je da to znači da je u posebnim uvjetima zadano da se treba izgraditi spojna cesta Mileve Sušanj isto kao i Branka Laginje.

**CHRISTIAN SANTALEZA** – rekao je da se ne slaže

**SMILJANA VESELINOVIĆ** – pitala je iz koje su godine ti posebni uvjeti

**SNJEŽANA KOMADINA** – odgovorila je da ne zna jer joj ne piše. Rekla je da s druge strane ne vidi problem, u principu servisni put nije cesta i servisnim putem se ne rješava legalan pristup do njihovih kuća i to je činjenica.

**CHRISTIAN SANTALEZA** – rekao je da to nije tema danas

**SNJEŽANA KOMADINA** – rekla je da je to itekako tema i da oni traže

**CHRISTIAN SANTALEZA** – odgovorio je da oni traže nešto drugo, i da je to poanta. A ako je sve točno što je ona navela, ne razumije zašto već do sada nije potegnula tužbu pa da se riješi ekspresno.

**SNJEŽANA KOMADINA** – rekla je da nije mogla doći do informacija, te da nisu znali za to.

**CHRISTIAN SANTALEZA** – rekao je da nije točno i da kako da nema informacija kada su se sa gospodinom Romanom, koji je ovdje, našli na stotine puta.

**SNJEŽANA KOMADINA** – rekla je da je prošli put potkrijepila izjave Vijeću, tražili su sastanak sa Općinom Matulji, barem godinu i pol, nitko ih nije pozvao i rekao „Imamo problem, ajmo se dogovoriti kako ćemo riješiti ovaj problem. Probili smo rokove, biti ćete privremeno na servisnom putu ne na cesti nerazvrstanoj, ne nekakvoj rekonstrukciji jer to pravno ne stoji i nije sukladno prostorno-planskoj dokumentaciji.“ Rekla je da je u struci i zna što priča.

**PREDSJEDNICA** Općinskog vijeća– rekla je da prekida ovu raspravu u ovom smislu i da napada gospodina Santalezea i da misli da je to interni problem između njih u Općini i da joj je žao da su ga umiješali u problem koji traje 40 godina.

**SNJEŽANA KOMADINA** - rekla je da joj je žao jer joj se idejno rješenje dalo u početkom veljače na ruke, a to idejno rješenje je izrađeno u studenom 2024.g., a lokacijska za Mileve Sušanj je pravomoćna od 17.10. što znači da Općina Matulji uopće nije imala namjeru dalje postupiti po pravomoćnoj lokacijskoj dozvoli već se odmah u startu dogovorilo te tri kuće, ta tri korisnika, kako je u razgovoru naglasio gospodin Ronald Puharić, njih ćemo riješiti servisnim putem, objasniti ćemo ljudima to vam je tako, to vam je u redu, malo ćemo proširiti svi ćete biti zadovoljni, međutim time se zadire u legalnost njihovih građevina.

**CHRISTIAN SANTALEZA** – rekao je da će ponoviti jedan detalj koji nije detalj, a to je da ne grade servisni put te da su komentirali da se duž autoceste gradi servisni put za svoje potrebe. Na tom prostoru na sreću je projektiran servisni put, to znači da u sklopu projekta imaju prostora za riješiti kvalitetno pitanje pristupa za te tri kuće. To nije servisni put, nego će se koristiti prostor na kojem je planiran servisni put i njega će se urediti na način, naravno da sad na temelju građevinske dozvole projektanti spominju rekonstrukciju toga što je predviđeno. Rekonstruira se na način da se izgradi jedna ulica, čak kad ta ulica, taj pristup bude realiziran, trebat će razgovarati sa lokalnom samoupravom da preuzme na upravljanje tu cestu jer oni ne mogu upravljati pristupima za mještane. Oni će ju napraviti, osigurati, nelegalno ne dolazi u obzir, lokacijska, građevinska i uporabna će biti, biti će i tehnički pregled, dolazit će predstavnici raznih tijela pregledat da vide da li je to izvedeno po pravilima, građevinska će trebati biti ishodovana. Pozvan je još jedan put da korigira, mogu koristiti terminologiju kako žele, nije riječ o servisnom putu i neće biti ništa nelegalno izvedeno. Završio je sa informacijom, da li se uspiju dogovoriti ili ne, neće otići bez da pomognu u rješavanju tog problema, jer nemaju namjeru sudjelovati u situacijama koje su od životne važnosti za ljude koji tamo žive, od hitne koja ne može pristupiti, vatrogasaca pa i do najjednostavnijeg komunalnog djelovanja na tom području. Znaju što trebaju napraviti, 3 metra po zakonima građenja je predviđeno za takav intenzitet prometovanja, nisu to izmislili, to nije servisni put, to će u konačnici biti ulica, pokušat će to još proširiti. Sporazum, ne sporazum, oni će to izvesti jer se to gradi na dijelu koridora autoceste, to će ponuditi da spoje tim kućama, da li će to kuća koristiti je na odabir koga god želi, ne želi da se dovedu u situaciju da moraju zatvoriti. Treba naći tehničko rješenje da se zatvori pristup autocesti i prelazak pješaka na autocesti. Rekao je da mu je žao da su se upustili u rasprave, ne bi se tu pojavili sa namjerom da nekoga prevare.

**SNJEŽANA KOMADINA** – pitala je ako će ta cesta biti nerazvrstana cesta, zašto se ne drže širine koja je zadana prostornim planom za nove ulice.

**CHRISTIAN SANTALEZA** – odgovorio je da je riječ o ovlaštenim ljudima i da on projektant nije. Da je tako kako misli da žele napraviti minimum, pitao bi projektanta da napravi 2,2 metra, ali se ide po standardima. Mogli su tražiti da bude makadam, mogli su napraviti i ništa. Nemaju ništa protiv izvorne varijante, ali će se ona dogoditi za 3, 4 ili 5 godina, a oni ne mogu čekati. Ne žele ulaziti u te rasprave jer imaju koridor autoceste i nemaju nikakve ingerencije niti prava niti vremena.

**SNJEŽANA KOMADINA** – pitala je zašto se onda ide prema standardima za ulicu Mileve Sušanj, zašto ulica Mileve Sušanj mora biti široka 2,75 puta 2 plus nogostup, ako je 3 metra standard.

**CHRISTIAN SANTALEZA** – rekao je da je bio kod njih i da se ista rasprava vodila te da je ona rekla da bude cesta široka 7 metara.

**SNJEŽANA KOMADINA** – rekla je da mu to nije rekla

**CHRISTIAN SANTALEZA** – rekao je da autocesta nema tu širinu. Ova druga ulica, Branka Laginje, intenzitet, tj. broj kuća koje su spojene, broj koji će tranzitirati tom ulicom zahtijeva druge standarde. Rekao je da zna da neće raditi bez papira, to je sigurno i da nitko neće dati dozvolu danas za nešto što nije po standardima važenja.

**SNJEŽANA KOMADINA** – rekla je da u njihovom glavnom projektu stoji da je to paralelni put za potrebe autoceste.

**PREDSJEDNICA** Općinskog vijeća– rekla je da je to već objašnjeno. Rekla je da su dobili informacije koje su tražili na ovoj sjednici, a to su informacije što se namjerava graditi, jer nisu znali gdje stoje i kakva je situacija vezana za Sporazum, da li se sporazum raskida ili ne, da li ide alternativni put i molila je načelnika da u ime Općine Matulji da zaključak vezano za ovaj put i da kaže što je sa putem koji se 40 godina ne rješava i da li postoji plan rješavanja tog puta.

**OPĆINSKI NAČELNIK** – kao što je rekao i prije, i mještani su rekli da je to problem koji je 40 godina tamo neriješen i uhvatili su se u koštac da taj problem riješe. Odmah na početku je rekao da je zahtjev Općine Matulji da ostane onako kako je Sporazumom određeno u okviru gradnje dijela ulice Mileve Sušanj. Ono što je rekao gospodin Santaleza da li će oni povrh tog Sporazuma raditi na trasi tunela, još 1, 2, 3, 5 ili 10 kilometara nečega to je pitanje za Bina Istru, i da li će, kao što je gospodin Santaleza rekao, ishodovati sve dozvole jer postoji tijelo, Ministarstvo koje će njima izdati dozvole. Sigurno u tom postupku Općina Matulji neće biti stranka koju će se pitati da li su to uvjeti. Ministarstvo je to koje će odrediti da li je to ili bilo koja druga dionica na dijelu Ipsilona, da li je unutar okvira ili u skladu s planom. Kao što Općinski projekti idu na Odjel za Urbanizam u Opatiju, čitaju prostorni plan Općine Matulji ili Županije i ono kaže da li su ti uvjeti iz plana zadovoljeni ili nisu. To znači da tumačenje prostornog plana Općine Matulji i podzakonskih propisa koji se tiču Općine Matulji daje Odjel za urbanizam u Opatiji. U ovom slučaju, kao što je rekao gospodin Santaleza, njima dozvole izdaje Ministarstvo i Ministarstvo je nadležno za to da li će neku dozvolu izdati ili promijeniti. Općina Matulji nema ingerenciju za izdavanje dozvola ili za provjeravanje tih dozvola da li su u skladu. Kao što je rekao gospodin Santaleza, projektant mora napraviti projekt u skladu sa strukom, a referent koji dobije taj predmet u rad mora sam procijeniti da li je to napravljeno u skladu sa svim zakonskim propisima i izdati dozvolu ili ne izdati. Rekao je da ne zna koji bi bio interes Općine Matulji, raditi sve to i koristiti vanjske suradnike i ljudske resurse i djelatnike Općine Matulji da nije interes Općine Matulji izgraditi tu cestu. Oni su idejni projekt, uz sve probleme koji su bili, dobili kad su dobili, izdavanje lokacijske dozvole je trajalo, zna se tko izdaje lokacijsku dozvolu te ne smatra Općinu Matulji odgovornom. Jako je puno varijabli u cijelom postupku koji mogu utjecati na izdavanje dozvola, odnosno na rokove. Može ponoviti da stoje pri Sporazumu i pri obvezama koje su u Sporazumu stavljene i da se izgradi onako kako je. Rekao je da poštuje stav Bina Istre, odnosno gospodina Santaleza, Općina će u slijedećim tjednima voditi razgovore i njihov stav je da se ta prometnica izgradi.

**PREDSJEDNICA** Općinskog vijeća– pitala je što je sa cestom Mileve Sušanj.

**OPĆINSKI NAČELNIK** – odgovorio je da se ta prometnica izgradi, da se Sporazum održi kakav je i da se prometnica izgradi. Rekao je da ne bi ulagali toliko vremena i truda, u konačnici i sam Sporazum je nastao radom i angažmanom stručnih službi Općine Matulji, prije 2020.g. nije bilo nikakvog sporazuma, onda su ga dodatno revidirali 2022.g. i nitko ne bi bio uključen u cijeli postupak da mu nije interes to izgraditi. I sav taj novac, odnosno financiranje od Bina Istre je nešto što je Općina Matulji uspjela privući, odnosno dogovoriti kroz Sporazum, a tog financiranja i sufinanciranja nije trebalo ni biti, sve je to angažmanom stručnih službi Općine Matulji napravljeno da financiranje odnosno sufinanciranje od Bine Istra dobijemo i da se to ugradi u Sporazum. Ponovio je da se Sporazum ostvari i da se cesta izgradi.

**NEVIO KLARIĆ** – ovdje su kao vijećnici predstavničko tijelo koje najviše zanima konačan ishod cijele ove problematike. Ako je nešto ilegalno, protupravno da će se to na koncu rješavati između Bina Istra i odvjetničkih društva, ali bi to ostavio po strani s obzirom da nije pravnik. S obzirom da je ekonomist, njega zanima proračun Općine Matulji koji bi, cijelom ovom problematikom, mogao biti oštećen u većem ili manjem dijelu. Rekao je da su kao predstavničko tijelo korektiv izvršnoj vlasti i trebali bi prvi dobiti natuknice, informacije što se događa, a oni to nisu dobili do 20.02.2025. i to napola, prije nego su imali prvu tematsku sjednicu. Njega zanima, prije je gospodin iz Bina Istre kako će servisni put biti 4,5 metara bez nogostupa.

**CHRISTIAN SANTALEZA** – rekao je da će se potruditi i po mogućnosti s nogostupom, dodatne zaštite, jer tamo dolaze zidovi zaštite od buke, tamo nema pretjerano prostora i treba naći tehničke varijante da bez obzira na temeljenje zidova zaštite od buke, da ipak taj suženi prostor prošire da ne bi došlo do oštećenja zaštite od bude prilikom korištenja te ceste, te će dodati odbojnu ogradu, te je predviđena bankina. Mijenjati će da ne bude 3 metra plus nekoliko ugibališta kao što je bilo u projektu predviđeno, proširiti će to. Računaju da se tamo da napraviti 4,5 metra širine. Na ovoj dionici ima preko 100 teških građevinskih strojeva, i rekao je da ne misle da će pola metra asfalta na tom pristupnom putu biti tema koja će biti sporna, proširiti će se maksimalno. Rekao je da nije točno reći da širina od 3 metra nije zakonita. A oko financijskog dijela, u Sporazumu, izvorna varijanta Općina mora rješavati imovinsko-pravne odnose i sve dozvole, a u ovoj varijanti, obzirom da gori, su razgovarali sa gospodinom Kinkelom da preuzmu sve, pa čak se proširiti koliko god bude moguće, ali ne može pretjerano jer ima i drugih objekata. Time je Općina potpuno rasterećena ovog dijela priče. Naravno da se novim prijedlogom postavlja pitanje da netko želi bježati od financijske obveze, ali nije to tema. Obzirom na obim zahvata na ovih 11 kilometara, to nije tema.

**NEVIO KLARIĆ** – na prethodnoj tematskoj sjednici na kojoj gospodin Santaleza nije mogao prisustvovati, pitao je odvjetnicu koja je zastupala stanare, koja je rekla da ako bi nekada došlo do obeštećenja da bi se išlo i prema Općini i prema izvođaču radova. Ako je dobro razumio rekao je da bi taj put koji će se izgraditi, upitne širine, bio konačno rješenje, a upravo je Načelnik rekao da će se težiti da se Sporazum ispoštuje i da se cesta Put Mileve Sušanj izgradi.

**CHRISTIAN SANTALEZA** – objasnio je da Sporazum nije svrha nego alat da se riješi problem pristupa. Metoda koja je tamo definirana, izvorna varijanta postaje upitna i oni nude drugu. Gospodin Kinkela ih je zamolio da uzmu obzir situaciju i traži da naprave ovu koju nude i da realiziraju i drugu. Rekao je da neće lagati i da je nemoguća misija da netko kod njih prihvati, ono što je malo prije rekao, 3 parcele na kojima ljudi žive i čuju da ima gospodarska aktivnost, vrlo upitna situacija, netko od inspekcija ne radi svoj job (posao) jer se ne može primiti na stotine klijenata na poziciji koja po pitanju pristupu policija kažnjava, ali zatvara zagradu jer nisu inspekcija. Rekao je da su oni tu i pobjeći neće, dati će potporu, ali se ne mogu obvezati jer to neće proći. Kao što gospodinu Kinkeli Vijeće mora odobriti svaki korak, tako je i kod njih. Ne mogu za te parcele koje nemaju niti jedan legalan pristup, ulaziti u tematiku i riješiti dva, ne mogu službeno. Tu su, i imaju radove obnove, rekonstrukcije, ne samo građenja i dalo bi se pomoći da ona prvotna varijanta proba izrealizirati

**NEVIO KLARIĆ** – pitao je da li to znači da mogu zaključiti da je pod znakom pitanja, ali da će se težiti tome.

**CHRISTIAN SANTALEZA** – odgovorio je da su to činili na puno više mjesta nego što se misli i ne vidi zašto ne bi ovdje.

**NEVIO KLARIĆ** – pitao je kada se počelo pričati o toj alternativi, kada se vidjelo da se neće moći izgraditi cesta koja je spomenuta u Sporazumu, kada je nastala ideja da se razmišlja o alternativi.

**CHRISTIAN SANTALEZA** – odgovorio je da su počeli sa sastancima u 12. mjesecu prošle godine i tada je načelnik bio pozitivan i tvrdio da će se riješti i da će uspjeti. Imaju situaciju, rokovi su kratki, imaju penale, ne mogu pustiti ljude i baviti se time i objašnjavati novinarima koliko su okrutni i bez osjećaja i prisiljeni su ponuditi drugu varijantu za koju tvrde da imaju potpunu kontrolu, to znači da je izvediva, da će biti legalna i da će korisnici biti zadovoljni, ispričao se gospođi Komadina i rekao obitelji koji žive na toj poziciji.

**NEVIO KLARIĆ** – rekao je da je postavio to pitanje ne zato da vidi gdje je Bina Istra zeznula, nego su 26.02. dobili informaciju da izvršna vlast ne zna što Bina Istra smjera

**CHRISTIAN SANTALEZA** – odgovorio je da nisu došli u 12. mjesecu i rekli da su prisiljeni odustati nego su u 12. mjesecu došli kod gospodina Kinkele da mu priopće da su zabrinuti, da je situacije sve kompleksnija zbog nedostatka vremena.

**NEVIO KLARIĆ** – rekao je da su 26.02. dobili informaciju da se ne zna što točno Bina Istra smjera, to je bila prva tematska sjednica, da bi 28.02. izašao članak u medijima gdje se sve znalo.

**CHRISTIAN SANTALEZA** – rekao je da u medijima ima puno istine i neistine

**NEVIO KLARIĆ** – pitao je da li može za govornicom reći što je bilo neistina

**CHRISTIAN SANTALEZA** – rekao je da ne zna napamet što stoji u medijima, zna da su pred 2, 3 ili 4 tjedna su rekli da su prisiljeni mijenjati situaciju, ne svrhu sporazuma nego rješenje.

**NEVIO KLARIĆ** – pitao je kada je došla ideja za tu alternativu

**PREDSJEDNICA** Općinskog vijeća – odgovorila je da je rekao u 12. mjesecu

**NEVIO KLARIĆ** – rekao je da je tada počela priča da se možda neće ispoštovati prva

**CHRISTIAN SANTALEZA** – rekao je da se ne bi usudili doći do načelnika da nisu interno proučili tu varijantu. Ta alternativa se javila kod njih negdje u 12. mjesecu

**NEVIO KLARIĆ** – rekao je da ga nije shvatio što točno želi pitati, želi reći da 26.02. nisu ništa znali, a 28.02. je izašlo nešto drugo gdje se već sve znalo.

**CHRISTIAN SANTALEZA** – rekao je da je gotovo uvjeren, iako nije zapisao, da je osobno posjetio mještane možda i prije tog 26.02.

**OPĆINSKI NAČELNIK** – rekao je da ima par komentara i što je predsjednica vijeća rekla u kojem smjeru ne bi bilo dobro da ide ova rasprava, te je dao 2 podatka. Prvo, što se tiče prošle sjednice rekao da neće govoriti u ime Bina Istre, da ne bi bilo korektno da on prenosi njihove stavove i mišljenja budući da njih nema ovdje, što je različito od onoga što su naveli da je lagao. Rekao je da misli da je najkorektnije da oni sami dođu i kažu što misle i koji su njihovi stavovi i da mora potvrditi uprava. A druga stvar, rekao je da bi htio istaknuti po pitanju oštećivanja proračuna Općine Matulji istaknuti dvije stvari. U Sporazumu iz 2020.g. piše u čl. 1. st. 5 da se Općina Matulji obvezuje u cijelosti o vlastitom trošku izvršiti projektiranje i izgradnju dijela planirane ulice Mileve Sušanj. To je u osnovi bila obveza Općine Matulji. U tom Sporazumu nema nikakvog govora o spojnoj cesti Branka Laginje i Jankovićeve, jedino se Bina istra obvezuje napraviti spojnu cestu kojom će naselje Benčinići biti povezano sa mrežom prometnica nižeg ranga preko čvora Anđeli. Ponovio je da je obveza Bina Istre financiranje spojne ceste do Benčinića, a obveza Općine Matulji financiranje cijele projektne dokumentacije i gradnja ceste Mileve Sušanj. Dolazimo u 2022.g. i dodatak ovom Sporazumu gdje je angažmanom Općine Matulji i stručnih službi došlo do dodatka ovog sporazuma gdje se situacija mijenja. S jedne strane Bina istra zadržava obvezu da se isfinancira spojna cesta za Benčinići preko čvora Anđeli, s druge strane se obvezuje u cijelosti financirati sve troškove izgradnje i nadzor dijela planirane ulice Mileve Sušanj, ono što je bila financijska obaveza Općine Matulji, kao što je gospodin Santaleza rekao u onom periodu kada on nije bio dio izvršne vlasti, kada je bila obveza Općine Matulji da izgradi spojnu cestu do Benčinića, a BinaIistra da izgradi čvor, situacija se promijenila i nešto što je do jučer bila obveza Općine Matulji, postaje ovim Sporazumom obveza Bina Istre, s te strane se rasterećuje proračun Općine matulji i dodatno se stavlja stavak 7. gdje se ubacuje planirana spojna cesta Branka Laginje i Jankovićeva cesta gdje se Bina Istra obvezuje financirati izvođenje radova u iznosu koji premašuje tadašnjih 3,5 milijuna kuna. Znači da mogu samo govoriti da će proračun Općine Matulji profitirati, a ne da će biti oštećen. Ponovio je da su 2020. g. to sve bile obveze Općine Matulji, a 2022. g. je jedno obveza Bina Istre, a drugo je obveza Bina Istre od preko 3,5 milijuna kuna. Mogu govoriti samo o benefitu za proračun Općine Matulji, a nikako ne o oštećivanju proračuna.

**PREDSJEDNICA** Općinskog vijeća – rekla je da joj se čini da cesta Mileve Sušanj više nije ničija obaveza više, ni Općine Matulji ni Bina Istre.

**NEVIO KLARIĆ –** rekao je da je 2022.g. potpisan taj Dodatak gdje su dobili benefit kroz proračun, ali nisu ispunili obavezu kroz Sporazum u roku koji su zamislili odnosno oni sa Binom Istrom i tu bi moglo nastati oštećenje Proračuna i na to je on mislio, a ne na razdoblje između 2020. g. i 2022.g.

**PREDSJEDNICA** Općinskog vijeća– s obzirom da je Načelnik izašao na toalet predlaže pauzu od 5 minuta i pitala je da li gospodin Santaleza još treba

**ENI ŠEBALJ** – rekla je da treba te je izašla za govornicu. Rekla je da su malo prije govorili da je to problem 40 godina, ali pred 40 godina su te kuće imale legalan pristup na tunelsku cestu, pozdravljaju taj drugi krak, međutim taj legalan pristup koji su te kuće imale s drugim krakom se zatvara.

**CHRISTIAN SANTALEZA** – rekao je da nije točno da se zatvara bilo što. Gradnjom punog profila autoceste na preko 11 pozicija duž trase se mora pješačke puteve, koje prepreči nova investicija, revitalizirati, obnoviti i omogućiti nastavak komunikacije, pješački putevi od kojih se neki danas i ne koriste, ali pošto je lokalna samouprava identificirala kroz nove udruge koje se bave tim sportom danas, da bi bilo dobro ono što je nekad postojalo danas revitalizirati, stavljeno je u tim uvjetima gradnje. Ovdje da je to legalan pristup, ne bi nitko dozvolio da se dobiju građevinske dozvole kojim bi se preprečila elementarna komunikacija koja se dešavala. Slaže se sa njom, ali autocesta danas ne smije preprečiti nikakav put, ako da, projektno rješenje mora to riješiti, da li nadvožnjakom, podvožnjakom.

**ENI ŠEBALJ** – rekla je da govore o pristupu tim kućama, a ne o nikakvom putu, te da je to bio legalan pristup tim kućama.

**CHRISTIAN SANTALEZA** – rekao je da ne može stvoriti građevinsku parcelu

**ENI ŠEBALJ** – rekla je da tu više neće moći prometovati, potpisan je Sporazum 2020.g. i Dodatak 2022.g. i pitala je zašto nisu požurivali Općinu Matulji ili je to namjerno napravljeno da istekne rok te da taj Sporazum prestane važiti.

**CHRISTIAN SANTALEZA** – rekao je da ih prisiljava na nekakvu ironiju, rekao je da je naravno da su sve činili da ne realiziraju. Rekao je da su pozvali pojedine vijećnike, konkretno i načelnika da upita na ostalim svim pozicijama kojima je prošla autocesta kako se ponaša Bina Istra u odnosu na lokalne samouprave, na udruge koje djeluju, općenito na život koji se odvija tamo. Zbog čega bi se upustili u nešto sa rizikom da kroz medije, nakon toga ide i sudski postupak, zašto bi se ponašali na taj način da sve čine da se ne događa.

**ENI ŠEBALJ** – rekla je da razgovaraju o cesti Mileve Sušanj koja je duga 350 metara, nije kilometar. 350 metara predstavlja problem. Oni su ovdje kao vijećnici Općine Matulji, i da li se radi o 3 kuće ili 33 kuće, oni moraju zastupati njihove interese, da imaju legalan pristup do svojih kuća. Zanima ju, oni nude servisni put koji će biti širi i da će biti legalan pristup do ove 3 kuće, ali su dobili su šumovitu poruku. Autocesta mora imati servisni put, da li to znači da će imati i servisni put i nerazvrstanu cestu ili će servisni put postati nerazvrstana cesta, pitala je kako će se taj put zvati.

**CHRISTIAN SANTALEZA** – rekao je da je to dobro pitanje. Odgovorio je da servisni put koji je predviđen u projektu ne mora se graditi.

**ENI ŠEBALJ** – rekla je da prema dozvoli imaju servisni put i grade ga

**CHRISTIAN SANTALEZA** – rekao je da je na pojedinim pozicijama duž autoceste konfiguracija terena takva da se ne može koristiti taj servisni put, jer su nagibi, gradi ga se jer može zatrebati za potrebe održavanja. Imaju priliku da iskoriste taj koridor, da se stavi na raspolaganje u cijelosti mještanima, spomenuo je maloprije da će trebati razgovarati sa Općinom Matulji, da Općina preuzme upravljanje te dionice. To može biti privatan put.

**ENI ŠEBALJ** – rekla je da ju ne zanima druga priča nego ju zanima kako će se taj put zvati, servisni put autoceste ili nerazvrstana cesta Općine Matulji koja će biti ucrtana u prostorni plan.

**CHRISTIAN SANTALEZA** – rekao je da će biti na raspolaganju Općini Matulji koja će sama odrediti naziv ulice.

**ENI ŠEBALJ** – rekla je da je naziv izuzetno bitan i pitala je gospođu Smiljanu da li je za dobivanje građevinske dozvole ne može biti cesta na raspolaganju Općini Matulji nego da bi dobili građevinsku dozvolu ili piše servisni put autoceste na koji ne možete dobiti građevinsku dozvolu ili piše nerazvrstana cesta Općine Matulji na nju dobivate građevinsku dozvolu. Pitala je da li je to istina ili da ju demantiraju i neka kaže nešto drugo.

**CHRISTIAN SANTALEZA** – rekao je da nije točno po njihovom iskustvu jer su već gradili takve ulice. Ta ulica se izgradi i nakon toga se predaje na upravljanje i time se ona kategorizira, i kao vijećnica će imati prilike odrediti naziv ulice ako želi.

**IRENA GAUŠ** – rekla je da se može staviti u registar nerazvrstanih cesta, ne znači da će biti.

**ENI ŠEBALJ** – rekla je da je našim mještanima to bitno i pitala je da li će biti ucrtana u prostorni plan

**SMILJANA VESELINOVIĆ** – rekla je da ne mora značiti i da nisu sve ceste ucrtane u plan

**ENI ŠEBALJ** – pitala je da li ako cesta nije ucrtana u prostorni plan, da li po tome mogu dobiti građevinsku dozvolu, to ju interesira kao građanina i kao vijećnicu

**IRENA GAUŠ** – odgovorila je da prema Zakonu o gradnji može dobiti priključak na pješački put

**ENI ŠEBALJ** – rekla je da ju zanima građevinska dozvola, a ne priključak na pješački put

**SMILJANA VESELINOVIĆ** – odgovorila je da u Urbanističkom planu i u Prostornom planu nisu sve prometnice naznačene i kroz tekstualne odredbe se određuje.

**IRENA GAUŠ** – rekla je da su cijeli Benčinići dobili građevinsku dozvolu, neki su dobili priključak na stepenice, te da to i sada vrijedi.

**ENI ŠEBALJ** – rekla je da nemamo jasan odgovor

**CHRISTIAN SANTALEZA** – rekao je da ne treba raditi predstave. Postavila je pitanje te može pomoći za odgovor. Koridor autoceste je definiran za gradnju, na tom prostoru u prostornom planu je definirana gradnja, te će oni napraviti dopune građevinske dozvole da u tom prostoru gdje je definirana gradnja se taj pristup osigura, prostorni plan je da rezervira prostor, u prostornom planu neće biti nacrtan oblik kuće.

**ENI ŠEBALJ** – ono što je rekao nešto legalno ili nelegalno, 3 m je legalno, međutim prema općinskom prostornom planu ako nešto važi za građane da cesta mora biti 2,70 puta 2 plus nogostup, ako vrijedi za sve građane općine Matulji, onda mora vrijediti taj isti naputak koji je napisan u prostornom planu za svih. Znači da cesta ne može biti 3 metra, nego 2 puta 2,75 ili je dobivamo na neki drugi način i onda to nije rekonstrukcija i nije gusto naseljena jezgra. Rekla je da moraju definirati kolika će ta cesta biti da bude legalna nerazvrstana cesta Općine Matulji.

**SANDRO PECMAN** – rekao je da su poprilično zalutali i da neće na ovakav način ništa riješiti. Rekao je da je sebi stvorio rezime cijele priče je da imaju Binu Istru koja je očigledno spremna na bilo koji način riješiti problem u kojem su se našli pa je čak i došla s prijedlogom rješenja u trenutku kad se pribojala da Općina Matulji neće svoj dio Sporazuma ispoštovati. Općina i dalje tvrdi da će svoj dio Sporazuma ispoštovati i ne pristaje na rezervno rješenje ili b rješenje koje nudi Bina Istra, nego inzistiraju na Sporazumu i onome što je u startu zamišljeno. Zanima ga, to je pitanje za izvršnu vlast, na koji način zaista misle da će svoj dio priče ispoštovati. Rekao je da se neće ostati bez ikakvog rješenja, jer je sam gospodin Santaleza rekao da nisu nigdje pobjegli pa neće ni ovdje, ali ga zanima, ovaj dio koji je Općinska obveza da li će stvarno to uspjeti ispoštovati, te koji je njihov plan. Činjenica je da ga do sada nisu ispoštovali i da će Bina Istra nudi za B varijantu da će riješiti imovinsko-pravno, pitao je što su oni sposobni to odraditi u xy mjeseci, a da Općina u sve ovo vrijeme nije bila sposobna. Rekao je da potražimo savjet od njih. Činjenica je da oni mogu nešto napraviti što Općina Matulji godinama nije mogla. Da li imaju plan kako će to ispoštovati te da ne mogu drviti po svome, da ne odustaju, a ima osjećaj da ne rješavaju. Rekao je da trebaju biti kooperativni, puno se napadalo Bina Istru, ali mu se čini da su najkonstruktivniji u ovom trenutku. Ima osjećaj da je Općina Matulji zaribala ili službe o kojima je ovisila, a napadaju osobu koja mu se čini da je vrlo konstruktivna. Misli da zamaraju nekoga s nečim što je problem Općine.

**PREDSJEDNICA** Općinskog vijeća– slaže se s tim i zamolila je načelnika da odgovori na pitanje koje je pitala i na prošloj sjednici, na koji način planiraju ispoštovani Sporazum, da li realno to mogu.

**OPĆINSKI NAČELNIK**- odgovorio je da će kao i do sada voditi postupke koje trebaju napraviti, a to su geodezija, projektiranje i što već treba da dođu do dozvole i da provedu javnu nabavu i sve što ide s time. Ono što je rekao i zadnji put i što je rekao gospodin Santaleza, ova njihova alternativa koju su predstavili je unutar njihove dozvole odnosno njihovog koridora, oni će to raditi na način koji smatraju da mogu dobiti dozvolu, kako ovdje tako i u Lupoglavu, Pazinu, kod mosta Mirna. Oni će unutar svojih dozvola raditi na način koji smatraju da mogu dobiti dozvole. Na njihovim projektantima i na tijelima koji izdaju te dozvole je da ispoštuju Zakone, propise, prostorne planove. Drugo bitno za istaknuti je da njihove dozvole izdaje Ministarstvo, a općinske dozvole izdaje Odjel za urbanizam Primorsko-goranske županije. Već su na nebrojeno sjednica govorili o tome i raspravljali. Vjeruje da situacija sa Ministarstvom pogotovo kad je riječ o projektu koji je težak 1 milijardu € i koji je od državne važnosti, može pretpostaviti da oni dozvole i sve što je povezano sa time dobivaju brže nego drugi na lokalnoj razini. Rečeno je da je od podnošenja zahtjeva za izdavanje lokacijske dozvole putem projektanata angažiranih od strane Bina Istre do pravomoćnosti te dozvole trebalo 15 mjeseci. Rekao je da ne zna koliko treba Bina Istri, kad idu u izmjenu dozvole, ne zna koliko im treba da se zahtjev obradi i da dobiju dozvolu, ali je uvjeren da je to kraći period nego što Općini treba u normalnoj proceduri. Općina je i osobno i putem stručnih službi, kao i sve druge predmete požurivali i molili da se rad po tim predmetima ubrza koliko god je to moguće, poštujući činjenicu da odjel za urbanizam u Opatiji ima nedovoljan broj zaposlenika u odnosu na obim akata koji moraju izdati. I to je činjenica koja mori ne samo Matulji, nego sve jedinice lokalne samouprave i sve investitore na području 4 liburnijske općine i grad Opatiju čije dozvole izdaje Odjel za urbanizam. Oni će i dalje raditi da poduzmu sve da dobiju te dozvole i akte koje treba u čim kraćem roku. Obzirom da oni ne diktiraju rokove niti brzinu izdavanja, teško je govoriti da li će trebati 5 dana, 15 dana ili mjesec i pol dana. Postoje zakonski rokovi za izdavanje tih akata koji nisu realno ostvarivi. Zato je nezahvalno govoriti u ovom trenutku koliko će vremena trebati da oni od ove situacije u kojoj su danas dođu do slijedećih 2, 3 ili 5 faza unaprijed.

**CHRISTIAN SANTALEZA** – rekao je da što se tiče dozvola, nemaju isti stav s načelnikom. Nisu ni dozvole jedini problem, to traži svoje vrijeme, proces, ponekad je jednostavnije, ponekad kompleksnije pa treba vremena. Oni u to novo rješenje, kad je rekao da ima kontrolu jer je u koridoru autoceste, rezerviran, ništa ne smeta i tijela će lakše obraditi taj predmet. Ne bi oni to ponudili da ne znaju to. Kad se gradi i minira, ponekad se izađe iz projekta i nije problem da se dopunom građevinske dozvole legalizira. U ovom slučaju je malo kompleksnija situacija. Njih je zabrinjavala još jedna stvar krajem prošle godine, a to su imovinsko-pravni odnosi. Kad se sagledavala izvorna varijanta, prvi put kada je došao na lice mjesta, naišao je na jedan lanac, da je taj pristup toliko jednostavan, elementaran i nije kompleksan bi se od kada riješio. Očekuje, to su nagađanja, da po pitanju imovinsko-pravnih odnosa pojedini vlasnici svoje pravo traže maksimalno koliko mogu tražiti, i to ne zna koliko Općina može, možda je jako sposobna, možda je bogata, možda to ide brzo. Ta ocjena njih zabrinjava da bi mogli ispuniti funkciju tog Sporazuma, a to je njihova pomoć da se riješi dugogodišnji problem za tri kuće, to je njima zabrinjavajući faktor. Da li će to biti riješeno za 3, 5 ili 7 godina, oni se ne mogu baviti s time.

**SNJEŽANA KOMADINA** – rekla je kratko vezano za legalan pristup na zaobilaznicu. Netočno je da je pristup nelegalan i da ga uzurpiraju. Pročitala je uvjerenje o uvjetima uređenja prostora iz 1994.g.: „Za izgradnju parkirališta i pristupnog puta na dijelu z.č. 1109 k.o. Perenići u zaštitnom obalnom pojasu magistralne ceste M 2.1 dionica Matulji – Tunel „UČKA“….“, „Investitor je dužan parkiralište i prilazni put izgraditi u svemu prema priloženoj skici ovjerenoj od strane Hrvatskih autocesta, ispostava „Tunel Učka“, pitala je gospodina Santaleza da li su to njihovi prethodnici.

**CHRISTIAN SANTALEZA** – odgovorio je da jesu

SNJEŽANA KOMADINA – rekla je da su nakon toga ishodili glavni projekt i da je netočno da oni uzurpiraju prostor svih ovih godina nelegalno. Njen otac, koji je živ, je investitor i dobio je suglasnost Ministarstva prometa i ishodio je dokumentaciju zato što su imali restoran i u tom trenutku, priča od devedesetima, je bilo u interesu i cesta i njih. Tako da izlaz na zaobilaznicu nije nelegalan i njih se ne može zatvoriti bez pravnih posljedica.

**CHRISTIAN SANTALEZA** – rekao je da može razumjeti da je netko pred nekoliko godina omogućio gradnju parkinga koji sad spominje i pristup na nešto što se zove drugi parking. Nezakonito je za tu kategoriju ceste, a da ne gradite uključnu i isključnu stazu, to su one treće staze na kojima se smanji brzina da se na siguran način isključi iz autoceste ili ona staza kroz koju postigne putnu brzinu da ne dovodi u pitanje svoju sigurnost i sigurnost ostalih sudionika u prometu. Taj punkt je dionica ceste sa velikom frekvencijom i gdje je ograničenje brzine 80 km/h, mogu razumjeti da priključiti se direktno na prometnici gdje se vozi 80 km/h je nemoguće izvesti, a kamoli dati dozvolu. U njihovom konkretnom slučaju, njenom ocu, gospodinu Romanu je omogućeno da gradi parking, oni to zovu parking ili bilo što drugo, i da bude u komunikaciji sa parkingom gdje se ljudi mogu isključit iz ceste. Rekao je da on nije koristio glagol uzurpirati, nego da je to ona rekla.

**SNJEŽANA KOMADINA** – rekla je da to pričaju djelatnici iz Općine.

**CHRISTIAN SANTALEZA** – rekao je da to nije on koristio i da se ništa ne događa ako oni to koriste. Međutim danas je to zabranjeno, nema komunikacije, ne smiju ni domaće životinje dolaziti u kontakt sa autocestom, a kamoli ljudi.

**SNJEŽANA KOMADINA** - rekla je da su tražili izgradnju te ceste Mileve Sušanj već ranije i da se u tome slažu, jer je izlaz je opasan i da je bilo stradalih.

**CHRISTIAN SANTALEZA** – rekao je da je zato i nelegalan.

**SNJEŽANA KOMADINA** – rekla je da su njen odvjetnik i ona imali za danas zakazan sastanak kako bi napravili uvid u posebne uvjete kod djelatnice u Općini Matulji i pitala je zašto im se taj uvid nije dozvolio.

**IRENA GAUŠ** – odgovorila je da nije bio zakazan sastanak nego se obavijestilo njenog odvjetnika da će biti pozvani i da će im biti omogućen uvid.

**SNJEŽANA KOMADINA** – rekla je da joj je rečeno na prošloj sjednici da dođu u 15,00 sati prije održavanja sjednice

**IRENA GAUŠ** – pitala je tko im je to rekao

**SNJEŽANA KOMADINA** – odgovorila je da joj je to rekla Smiljana Veselinović

**SMILJANA VESELINOVIĆ** – rekla je da joj je ona to rekla, ali i da će ih još obavijestiti prije toga

**IRENA GAUŠ** – rekla je da je bio obaviješten njen odvjetnik

**CHRISTIAN SANTALEZA** – rekao je da nije logično i da nije za očekivati da u projektu gradnje autoceste kroz posebne uvjete i uz najbolju volju lokalne samouprave koja bi to uvjetovala, da će gradnja autoceste rješavati pristupe kućama sa sasvim druge strane udaljeno stotinjak metara od područja zahvata. To što su oni preuzeli posao gradnje ih obvezuje da imaju malo osjećaja prema i onome što se događalo i kako se događalo i da pokušaju pomoći u rješavanju. O uvjetima gradnje nečega što je udaljeno 200 metara od zone gdje su dobili dozvolu, nije siguran da je potrebno se upuštati u takve rasprave jer je to svakome jasno. Ako postoji put koji je legalan, treba se on osigurati, bez obzira na gradnju, podvožnjak, nadvožnjak ili pristupna cesta koja je za tu kategoriju ceste predviđena po zakonima gradnje.

**PREDSJEDNICA općinskog vijeća** – dala je riječ Neviu Klariću i Eni Šebalj, ali kratko jer mogu do sutra raspravljati, saznali su što su trebali saznati, i dalje ne znaju da li će uspjeti izrealizirat, malo su nadobudno pristali na to da će svoj dio obaveza ishodovati po Sporazumu, Bina Istra je tu blagonaklona i želi pomoći i stanarima.

**NEVIO KLARIĆ** – rekao je da mu je promaknuo detalj, ako 01.01.2026.g. uspiju dovršiti cijelu dokumentaciju i sve je spremno za gradnju, tko će to financirati.

**OPĆINSKI NAČELNIK** – odgovorio je da je da je sada Sporazum takav i da ne zna tko će tu biti 2026.g.

**CHRISTIAN SANTALEZA** – rekao je da da je njihov odgovor da za nekoliko tjedana ti stanari moraju imati pristup, oni startaju u realizaciji pristupa po standardima i rekao je maloprije na tim lokacijama od 0 službenih pristupa sigurno neće raditi 2. A pomoć, čak i kasnije da bi Općina prošla na korektan način, oni su tu.

**ENI ŠEBALJ** – dala je prijedlog, s obzirom da je Bina Istra iskazala blagonaklonost da pomogne Općini Matulji, a s obzirom da brzo rješavaju svu tu dokumentaciju da li može pomoći da poguraju da se ta dokumentacija što prije ishoduje jer se radi o samo 350 metara ceste i čini joj se da će to puno manje koštati nego nekakvih 700 metara. Prema tome, ako bi bili blagonakloni prema Općini Matulji da pomognu ishodovati dokumentaciju i smatra da za tih 350 metara ceste za Bina Istru koja ima svu potrebnu mehanizaciju nije neki veliki problem.

**CHRISTIAN SANTALEZA** – rekao je da nije uzela u obzir detalj od malo prije. Rekao je da njih ne zabrinjava samo pitanje dobivanja dozvola, rekao je da će po pitanju dobivanja dozvola biti isto brzi možda i sporiji ako je riječ o pozicijama koje nemaju veze sa koridorom. Rekao je da mogu biti vrlo brzi tamo gdje nema prepreka za dobivanje dozvola.

**ENI ŠEBALJ** – rekla je da možda ni tu nema prepreka samo treba malo bolje sagledati.

**CHRISTIAN SANTALEZA** – rekao je da nema prepreka da bi se taj put od kada napravio. Rekao je da je gospođa dugogodišnji vijećnik i da je to tako jednostavno da se u prošlosti moglo sa malo više vremena djelovati. Rekao je da ne može djelovati tamo gdje se u prošlosti trebalo djelovati. Rekao je da ne misli da će nazvati Ministarstvo i da će nekoga nazvati i da će dobiti preko noći pečat, što gospodin Kinkela ne može. Govori da je rezerviran koridor autoceste i da će se tamo lokacijska dobiti gotovo odmah, ali ponuđeno rješenje mora biti prihvatljivo po zakonima gradnje. Druga stvar je da je prejednostavno reći da je za njih to ništa i da oni to mogu. Rekao je da svatko ima svoje obveze i svoje proračune, netko plaća tu mehanizaciju, netko radi u tim strojevima, ne radi besplatno, Općina ima svoje proračune, svoje ingerencije pa tako i oni, ali to ih ne sprječava da ne mogu pomoći. Nisu oni došli tražiti razumijevanje, početi će graditi, napraviti će taj spoj, biti će što kvalitetniji, ako ga ljudi žele koristiti, oni su riješili problem na kvalitetan način. Rekao je da može doći bilo koji novinar, bilo koja druga lokalna samouprava i vidjeti će da neće pustiti nešto bez veze. Te parcele će dobiti na vrijednosti jer konačno će dobiti pravi pristup. Da li će prodati ili će pustiti svojoj djeci, pustiti će u puno boljem stanju nego danas. Rekao je da je njeno pitanje provokativno, mogu i humanitarnu akciju organizirati, rekao je da svake godine u 9. mjesecu organiziraju humanitarnu akciju. Prošli put su skupili preko milijun i pol kuna Kantridu, koja se preselila, i svake godine to čine, te pokušavaju biti aktivni po tim pitanjima. Za tri kuće će ponuditi nešto što će biti kvalitetno i svatko će to moći vidjeti.

**PREDSJEDNICA** Općinskog vijeća– zahvalila je svima. Rekla je da su čuli da će put biti izgrađen takav kakav je, tih 350 metara ostaje i dalje vidjeti da li će se Sporazum ispoštovati, ako ne ostaje na novim vijećnicima da se bore kroz Općinski Proračun, ako ovaj ne bude adekvatan da se i taj put napravi. Zahvalila je gospodinu Santalezi što je došao, novinarima, načelniku i svima prisutnima.

Sjednica je završila u 19,06 sati.

Ovjerovitelji: Ivana Bratović

Irena Lovrić

Predsjednica

Općinskog vijeća Općine Matulji

Iva Letina